**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΖ΄- ΣΥΝΟΔΟΣ Γ΄**

**ΔΙΑΡΚΗΣ ΕΠΙΤΡΟΠΗ ΔΗΜΟΣΙΑΣ ΔΙΟΙΚΗΣΗΣ, ΔΗΜΟΣΙΑΣ ΤΑΞΗΣ ΚΑΙ ΔΙΚΑΙΟΣΥΝΗΣ**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 06 Δεκεμβρίου 2017, ημέρα Τετάρτη και ώρα 16.15΄, στην Αίθουσα «Προέδρου Αθανασίου Κωνστ. Τσαλδάρη» (223), συνήλθαν σε κοινή συνεδρίαση η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης και η Διαρκής Επιτροπή Παραγωγής και Εμπορίου, υπό την προεδρία του Αντιπροέδρου της Διαρκούς Επιτροπής Δημόσιας Διοίκησης, Δημόσιας Τάξης και Δικαιοσύνης, κ. Δημήτρη Γάκη, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Ψηφιακής Πολιτικής, Τηλεπικοινωνιών και Ενημέρωσης «Αδειοδότηση διαστημικών δραστηριοτήτων – Καταχώριση στο Εθνικό Μητρώο Διαστημικών Αντικειμένων – Ίδρυση Ελληνικού Διαστημικού Οργανισμού και λοιπές διατάξεις». (2η συνεδρίαση – ακρόαση εξωκοινοβουλευτικών προσώπων).

Στη συνεδρίαση παρέστησαν ο Υπουργός Ψηφιακής Πολιτικής, Τηλεπικοινωνιών και Ενημέρωσης, κ. Νίκος Παππάς καθώς και αρμόδιοι υπηρεσιακοί παράγοντες.

Επίσης, στη συνεδρίαση παρέστησαν και εξέθεσαν τις απόψεις τους σύμφωνα με το άρθρο 38 του Κ.τ.Β. οι κ.κ.: Δρ. Σταμάτιος Κριμιζής, μέλος της Ακαδημίας Αθηνών - Επίτιμος Καθηγητής Διαστημικών Προγραμμάτων του Πανεπιστημίου John Hopkins, Δρ. Αθανάσιος Πότσης, Πρόεδρος του Δ.Σ. της Ένωσης Ελληνικών Βιομηχανιών Διαστημικής Τεχνολογίας και Εφαρμογών (ΕΒΙΔΙΤΕ), Δρ. Jorge A. Sanchez - Παπασπηλίου, μέλος του Συντονιστικού Συμβουλίου του Ελληνικού Συνεργατικού Σχηματισμού Διαστημικών Τεχνολογιών και Εφαρμογών (si-Cluster) και Chief of Strategy and Financial Officer του Corallia, Χριστόδουλος Πρωτόπαππας, Διευθύνων Σύμβουλος της HELLAS SAT, Δρ. Παναγιώτης Παπαδόπουλος, Μηχανικός Διαστήματος - μέλος της Ένωσης Ελλήνων Φυσικών (ΕΕΦ) και Πρύτανης της Πολυτεχνικής Σχολής του American University of Athens, Δρ. Γεώργιος Κυριακόπουλος, λέκτορας στο Δημόσιο Διεθνές Δίκαιο της Νομικής Σχολής του Ελληνικού Καποδιστριακού Πανεπιστήμιου Αθηνών με ειδικότητα στο Δίκαιο του Διαστήματος, Νικόλαος Μιχαλίτσης, Γενικός Διευθυντής Ανάπτυξης και Τεχνολογίας της ΕΡΤ Α.Ε. και Βασίλειος Καλερίδης, Πρόεδρος του Συλλόγου Μονίμων Υπαλλήλων της Γενικής Γραμματείας Έρευνας και Τεχνολογίας.

Ο Προεδρεύων των Επιτροπών, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση των καταλόγων των μελών της Επιτροπών.

Από τη Διαρκή Επιτροπή Δημόσιας Διοίκησης, Δημόσιας Τάξης και Δικαιοσύνης, παρόντες ήταν οι Βουλευτές κ.κ. Τζούφη Μερόπη, Γάκης Δημήτρης, Καρά Γιουσούφ Αϊχάν, Δέδες Γιάννης, Κοζομπόλη Παναγιώτα, Μορφίδης Κώστας, Μαντάς Χρήστος, Παπαηλιού Γεώργιος, Παπαφιλίππου Γιώργος, Παρασκευόπουλος Νικόλαος, Σαρακιώτης Γιάννης, Στογιαννίδης Γρηγόρης, Στέφος Γιάννης, Τριανταφύλλου Μαρία, Μουσταφά Μουσταφά, Μπγιάλας Χρήστος, Τσίρκας Βασίλης, Τσόγκας Γιώργος, Ασημακοπούλου Άννα - Μισέλ, Μανιάτης Ιωάννης, Ηλιόπουλος Παναγιώτης, Συντυχάκης Εμμανουήλ, Σαρίδης Ιωάννης και Δανέλλης Σπυρίδων.

Από τη Διαρκή Επιτροπή Παραγωγής και Εμπορίου, παρόντες ήταν οι Βουλευτές κ.κ. Αραχωβίτης Σταύρος, Βράντζα Παναγιώτα, Γκαρά Αναστασία, Δημαράς Γιώργος, Εμμανουηλίδης Δημήτρης, Θηβαίος Νίκος, Καματερός Ηλίας, Καραγιάννης Γιάννης, Καρακώστα Εύη, Καραναστάσης Απόστολος, Κάτσης Μάριος, Κατσαβριά – Σιωροπούλου Χρυσούλα, Ουρσουζίδης Γιώργος, Παπαδόπουλος Νίκος, Ριζούλης Ανδρέας, Σηφάκης Γιάννης, Σιμορέλης Χρήστος, Σπαρτινός Κώστας, Μπούρας Αθανάσιος, Τζελέπης Μιχαήλ, Σαχινίδης Ιωάννης, Λαζαρίδης Γεώργιος και Αμυράς Γεώργιος.

ΔΗΜΗΤΡΙΟΣ ΓΑΚΗΣ (Προεδρεύων των Επιτροπών): Κυρίες και κύριοι συνάδελφοι και αγαπητοί προσκεκλημένοι, ξεκινά η συνεδρίαση με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Ψηφιακής Πολιτικής, Τηλεπικοινωνιών και Ενημέρωσης με τίτλο «Αδειοδότηση διαστημικών δραστηριοτήτων - Καταχώριση στο Εθνικό Μητρώο Διαστημικών Αντικειμένων - Ίδρυση Ελληνικού Διαστημικού Οργανισμού και λοιπές διατάξεις». Είναι η δεύτερη συνεδρίαση, που αφορά την ακρόαση εξωκοινοβουλευτικών εκπροσώπων.

Η διαδικασία έχει ως εξής: θα τοποθετηθούν οι εκπρόσωποι των φορέων και θα υποβληθούν κατόπιν από τους συναδέλφους και από τον κ. Υπουργό ερωτήματα. Ξεκινάμε λοιπόν τη διαδικασία, δίνοντας το λόγο στον κ. Σταμάτιο Κριμιζή.

Δρ. ΣΤΑΜΑΤΙΟΣ ΚΡΙΜΙΖΗΣ (Μέλος της Ακαδημίας Αθηνών - Επίτιμος Καθηγητής Διαστημικών Προγραμμάτων του Πανεπιστημίου John Hopkins): Σας ευχαριστώ. Κυρίες και κύριοι υποθέτω ότι δεν χρειάζεται να πειστεί κανείς ότι η χώρα έχει μεγάλη ανάγκη τον Ελληνικό Διαστημικό Οργανισμό. Αυτή η ανάγκη υπήρχε τουλάχιστον τα τελευταία τριάντα χρόνια και είναι ευχής έργον ότι ο κ. Υπουργός έχει κάνει αυτή την πρόταση στη Βουλή. Νομίζω ότι όλα τα κόμματα πρέπει να την υποστηρίξουν, διότι είναι μια εθνική ανάγκη και η χώρα χάνει συνεχώς και από επενδύσεις και από τεχνολογία και από χρήση υπηρεσιών για τις οποίες ήδη πληρώνει.

Σχετικά με το νομοσχέδιο, έχω ορισμένες παρατηρήσεις τις οποίες έχω καταγράψει και θα τις καταθέσω και στην Επιτροπή. Έχουν σχέση με την παράγραφο 2 του άρθρου 25, που ορίζει το συμβούλιο διαστημικής πολιτικής και παρέχει συμβουλευτικές υπηρεσίες για θέματα που εντάσσονται στο πεδίο του διαστήματος και στη χάραξη της Εθνικής διαστημικής Πολιτικής. Αυτό το συμβούλιο που ουσιαστικά υπάγεται στη Γραμματεία Τηλεπικοινωνιών και Ταχυδρομείων καθώς και οι αρμοδιότητες που περιγράφονται, είναι ακριβώς οι ίδιες με αυτές του Ελληνικού Διαστημικού Οργανισμού και του Δ.Σ. του ελληνικού διαστημικού οργανισμού. Θα καταθέσω και εγγράφως το κείμενο, να το εξετάσετε με λεπτομέρεια.

Εδώ λοιπόν στην παράγραφο 2 του άρθρου 25, προτείνεται η παραγραφή του Συμβουλίου Διαστημικής Πολιτικής, καθώς και όλες οι περιγραφόμενες υπηρεσίες που ήδη περιλαμβάνονται στις αρμοδιότητες του έργου, όπως ήδη περιγράφονται στο άρθρο 18. Η δεύτερη παρατήρηση είναι ότι η παράγραφος 4 του άρθρου 28, διαχωρίζει τα υποχρεωτικά και προαιρετικά προγράμματα του Ευρωπαϊκού Οργανισμού Διαστήματος και διαθέτει στη Γενική Γραμματεία Τηλεπικοινωνιών και Ταχυδρομείων την κάθε σχετική δραστηριότητα. Για ποιο λόγο κρίνεται απαραίτητος αυτός ο διαχωρισμός δεν είναι γνωστό, διότι ξεχωρίζει μόνο τον Ευρωπαϊκό Οργανισμό Διαστήματος για να τον δώσει στην Γενική Γραμματεία, ενώ όλες οι υπόλοιπες υπηρεσίες είναι στον Ελληνικό Διαστημικό Οργανισμό και νομίζουμε ότι αυτό είναι μια σύγχυση της διοίκησης.

Προτείνεται λοιπόν, η αφαίρεση της παραγράφου 2 του άρθρου 25 και της παραγράφου 4 του άρθρου 28, με προσθήκη στην παράγραφο 4γ΄ του ιδίου άρθρου η εξής επαναδιατύπωση: «*ώστε να γίνει και η διαχείριση εταιρικών και ευρωπαϊκών προγραμμάτων*». Τώρα, λέει “*εθνικών*”, δεν έλεγε “*ευρωπαϊκών*” και προτείνουμε την πρόσθεση και των ευρωπαϊκών προγραμμάτων. Επίσης, προτείνεται η διαγραφή του όρου «*κατά προτίμηση*» από την περιγραφή των προσόντων στην παράγραφο 6 του αριθμού 19. Αυτό έχει σχέση με τα προσόντα του Διευθύνοντος Συμβούλου και του Προέδρου του Ελληνικού Διαστημικού Οργανισμού και λέει, ότι «*πρέπει να έχει σχετική εμπειρία και να έχει ένα μεταδιδακτορικό κατά προτίμηση στις διαστημικές τεχνολογίες και επιστήμες*». Νομίζω ότι το «κατά προτίμηση» δεν πρέπει να είναι εκεί διότι θα έλεγα ότι ανοίγει τον ασκό του Αιόλου σε πιέσεις από πολλούς και διάφορους, οι οποίοι μπορούν να πουν ότι τυπικά ο νόμος επιτρέπει το διορισμό του Προέδρου του Οργανισμού π.χ. σε ένα φιλόλογο. Εγώ δεν έχω τίποτα με τους φιλολόγους, μην με παρεξηγήσετε, απλώς λέω ότι δεν χρειάζεται το «*κατά προτίμηση*», αλλά πρέπει οποιοσδήποτε αποφασίσει ο Υπουργός να αναλάβει αυτή τη θέση να έχει τα προσόντα που περιγράφονται μέσα στην παράγραφο αυτή. Προτείνω λοιπόν, να διαγραφεί το «*κατά προτίμηση*».

Τέλος έχει ένα ορισμό για το διαστημικό αντικείμενο στο άρθρο 2 που είναι προβληματικός και μπορεί να δημιουργήσει στρεβλώσεις, δηλαδή μπορεί να ερμηνευθεί ότι οτιδήποτε κομμάτι ή αντίσταση ή chip μπαίνει σε κάποιο διαστημικό όργανο πρέπει να έχει ειδική άδεια και αυτό δεν γίνεται πουθενά στον κόσμο. Προτείνεται, λοιπόν, μια αναδιατύπωση του 1γ΄ ως «*για κάθε αποσπώμενο τμήμα ενός αντικειμένου*», όπως αυτό αναφέρεται στο 1 α΄ και στο 1 β΄. Ευχαριστώ.

ΔΗΜΗΤΡΙΟΣ ΓΑΚΗΣ (Προεδρεύων των Επιτροπών): Το λόγο έχει ο κ. Πότσης.

ΔΡ. ΑΘΑΝΑΣΙΟΣ ΠΟΤΣΗΣ (Πρόεδρος του Δ.Σ. της Ένωσης Ελληνικών Βιομηχανιών Διαστημικής Τεχνολογίας και Εφαρμογών (ΕΒΙΔΙΤΕ)): Καλησπέρα και από εμένα. Θα ήθελα να σας καταθέσω συνοπτικά την άποψη της Ελληνικής Βιομηχανίας Διαστήματος. Είμαστε 2000 άτομα ΄Έλληνες εξαιρετικοί επιστήμονες, οι οποίοι έχουν μείνει στη χώρα και υπό δύσκολες συνθήκες προσπαθούν να παράξουν καινοτομία, να δημιουργήσουν προϊόντα, τα οποία έχουν πολύ σημαντική θέση στην παγκόσμια αγορά. Ανεξάρτητα από όλα αυτά τα οποία έχουν ακουστεί και θα ακουστούν οφείλω να σας πω ότι το διάστημα είναι μια αγορά τουλάχιστον 200 δις δολαρίων το χρόνο με σημαντικές επενδύσεις, οι οποίες πλέον έχουν ξεφύγει από τη στενή την εθνική σημασία και αφορούν καθαρά εμπορική δραστηριότητα.

Για εμάς ως μια πολύ μικρή χώρα με ένα εξαιρετικό επιστημονικό δυναμικό αποτελεί μια πολύ μεγάλη ευκαιρία να χρησιμοποιηθούν τα ελληνικά μυαλά, έτσι ώστε να φτιαχτούν προϊόντα και οργανωμένα να προσπαθήσουμε να πάρουμε ένα κομμάτι της πολύ μεγάλης αυτής πίτας. Αυτό μπορεί να επιτευχθεί μόνον, εάν στη χώρα υπάρχει μια οργανωμένη προσπάθεια, μια οργανωμένη στρατηγική, η οποία θα βοηθήσει συνολικά τη βιομηχανία και τα ινστιτούτα, προκειμένου οργανωμένα να βγούμε στο εξωτερικό και να διεκδικήσουμε αυτό που μας αναλογεί. Αυτό ήταν κάτι το οποίο μέχρι στιγμής η χώρα μας δεν το είχε και ακριβώς με το συγκεκριμένο νόμο γίνεται ένα βήμα προς την ωριμότητα της χώρας, προκειμένου να μπορέσουμε να κάνουμε και εμείς αυτό που έχουν κάνει πάρα πολλές χώρες σε όλο τον κόσμο. Να μπορέσουμε δηλαδή να έχουμε μια εθνική στρατηγική για το διάστημα, η οποία θα επενδύει χρήματα στη χώρα στο κομμάτι της έρευνας και ανάπτυξης, στην ανάπτυξη προϊόντων και οργανωμένα θα βγαίνουμε στο εξωτερικό.

Αυτή τη στιγμή, όπως σας είπα, στη χώρα μας έχουμε 2000 επιστήμονες, οι οποίοι δραστηριοποιούνται στο χώρο της διαστημικής βιομηχανίας και ο κύκλος εργασιών των χωρών αυτών είναι 170 εκατομμύρια ευρώ πέρυσι το 2016. Πιστεύουμε, ότι η χώρα μας έχει τη δυναμική να διπλασιάσει τα χρήματα αυτά στα επόμενα χρόνια, οπότε θεωρούμε και από την πρώτη στιγμή που ανακοινώθηκε η συγκεκριμένη δράση, ότι είναι κάτι, το οποίο επιτέλους θα μπορέσει να βγάλει τη χώρα από την κατάσταση στην οποία βρίσκεται και να οργανώσουμε κάτι καλύτερο. Μπορώ να σας δώσω και μερικά παραδείγματα.

Μέχρι τώρα, όταν η βιομηχανία έβγαινε να διεκδικήσει συνεργασίες με χώρες εκτός Ευρώπης - και μιλάμε για χώρες οι οποίες κινούν την οικονομία του διαστήματος σε παγκόσμιο επίπεδο, όπως η Κίνα, το Ισραήλ, η Ινδία, οι Ηνωμένες Πολιτείες Αμερικής, κ.ά. - η μόνη βοήθεια την οποίαν είχαμε εμείς σαν βιομηχανία, ήταν από την οικονομική υπηρεσία του Υπουργείου Εξωτερικών. Θεωρούμε λοιπόν, ότι με την ψήφιση του συγκεκριμένου νόμου και την ομαλή λειτουργία της Εθνικής Διαστημικής Εταιρίας, θα μπορέσουμε να πετύχουμε αυτό το οποίο λείπει από τη χώρα. Ευχαριστώ πολύ.

ΔΗΜΗΤΡΙΟΣ ΓΑΚΗΣ (Προεδρεύων των Επιτροπών): Ευχαριστούμε τον κ. Πότση. Το λόγο έχει ο κ. Sanchez.

Δρ. JORGE A. SANCHEZ – ΠΑΠΑΣΠΗΛΙΟΥ (Μέλος του Συντονιστικού Συμβουλίου του Ελληνικού Συνεργατικού Σχηματισμού Διαστημικών Τεχνολογιών και Εφαρμογών (si-Cluster) και Chief of Strategy and Financial Officer του Corallia): Ευχαριστώ. Εκπροσωπώ σήμερα και έχω εξουσιοδοτηθεί από 56 φορείς, 40 επιχειρήσεις όλων των μεγεθών, από start ups μέχρι πολύ μεγάλες εταιρείες, πανεπιστημιακά εργαστήρια της χώρας, τα πιο σημαντικά ινστιτούτα ερευνητικών κέντρων, τα οποία έχουν συστήσει τον Ελληνικό Συνεργατικό Σχηματισμό Διαστημικών Τεχνολογιών και Εφαρμογών. Και έρχομαι να καλωσορίσω και να συγχαρώ για την πρωτοβουλία το Υπουργείο και τη Βουλή, καταρχήν για τη σύσταση του Ελληνικού Διαστημικού Οργανισμού και κατά δεύτερον, για τις ρυθμίσεις του κεφαλαίου Α, οι οποίες ήταν απαραίτητες και είναι ρυθμίσεις που έχουν γίνει σε όλο τον κόσμο.

Καλωσορίζουμε την πρωτοβουλία, διότι θεωρούμε ότι, με αυτή την πρωτοβουλία της σύστασης θα μπορέσουμε για πρώτη φορά να έχουμε μια εθνική στρατηγική. Θα μπορέσουμε επίσης για πρώτη φορά να έχουμε μετά από είκοσι χρόνια αναγκών στη χώρα, να κάνουμε αυτή τη διαρθρωτική κίνηση και το εγχείρημα και γι' αυτό θα υποστηρίξουμε την δημόσια διοίκηση με όλες μας τις δυνάμεις, για να στεφθεί αυτό με επιτυχία. Ο κύριος σκοπός που θεωρούμε ότι υπάρχει πίσω από την ίδρυση του οργανισμού είναι να σταματήσουμε ως χώρα να αντιμετωπίζουμε το διάστημα ως μια κατακερματισμένη δραστηριότητα Υπουργείων ή φορέων που εκπροσωπούν τη χώρα διεθνώς. Χωρίς να συνεργάζονται μεταξύ τους αλλά μέσω μιας βιομηχανικής, τεχνολογικής και ερευνητικής επιχειρησιακής στρατηγικής, η οποία θα ενσωματώνει τις ικανότητες των Πανεπιστημίων μας, των ερευνητικών κέντρων και της βιομηχανίας, σε μια αλυσίδα σχεδίασης, υλοποίησης και αξιοποίησης της επιστημονικής και επιχειρησιακής αριστείας που υπάρχει στη χώρα.

Θεωρούμε λοιπόν, όλη αυτή την κίνηση, μια πραγματικά διαρθρωτική αλλαγή, σαν αυτές που χρειάζεται η χώρα, ειδικά στις συνθήκες που ζούμε. Μια κίνηση, η οποία θα φέρει οικονομία και θα πετύχει να προσελκύσει πολύ σημαντικές επενδύσεις στη χώρα, αλλά και να φέρει πίσω ερευνητικά, αναπτυξιακά έργα, συντονισμένα, για την εξυπηρέτηση καταρχήν της δημόσιας διοίκησης, αλλά και όλων των λοιπών φορέων. Σε ό,τι αφορά τα άρθρα του νομοσχεδίου, συμφωνούμε τον προλαλήσαντα και αγαπητό Καθηγητή, κ. Κριμιζή, για τα σχόλιά του επί του άρθρου 26, ώστε να μην υπάρχουν αυτές οι αλληλεπικαλύψεις. Και σε ό,τι αφορά την παρατήρηση του, στο άλλο άρθρο, για το αν θα πρέπει τα άτομα της Διοίκησης να προέρχονται ή όχι από μια συγκεκριμένη θεματική περιοχή, θα ήθελα να δώσω ένα παράδειγμα.

Αυτή τη στιγμή, ο δόκτωρ Βέρνερ, που είναι ο Πρόεδρος της ESA, δεν προέρχεται από την περιοχή του διαστήματος. Θα έλεγα, λοιπόν, ότι ο τρόπος με τον οποίον έχει εκφραστεί στο άρθρο είναι σωστός, θέλουμε, φυσικά, κατά προτεραιότητα να υπάρχει αυτή η επιστημονική βάση, αλλά δεν είναι απαραίτητο ότι κάποιος που προέρχεται από την περιοχή είναι και ο πιο κατάλληλος για τη διοίκηση ενός τέτοιου Οργανισμού. Αυτά από εμάς και πάλι συγχαρητήρια για όλη την πρωτοβουλία κι ευχαριστούμε πολύ για την πρόσκληση.

ΔΗΜΗΤΡΙΟΣ ΓΑΚΗΣ (Προεδρεύων των Επιτροπών): Ευχαριστούμε κι εμείς τον Καθηγητή κ. Sanchez. Το λόγο έχει ο κ. Πρωτόπαππας.

ΧΡΙΣΤΟΔΟΥΛΟΣ ΠΡΩΤΟΠΑΠΠΑΣ (Διευθύνων Σύμβουλος της Hellas SAT): Ευχαριστώ πολύ, κύριε Πρόεδρε. Ασχολούμαι με τα διαστημικά δρώμενα της Ελλάδος από το 1993, όταν πρωτοξεκίνησε η πρώτη καταχώρηση στην ITU από την ελληνική κυβέρνηση για δορυφορικό σύστημα. Η ίδρυση του Οργανισμού Διαστήματος είναι κάτι που έλειπε από τη χώρα και ήταν ανάγκη τουλάχιστον από το 2004 όταν η Ελλάδα μπήκε στην ESA, την Ευρωπαϊκή Διαστημική Υπηρεσία να υπάρχει κι ένας Οργανισμός αναφοράς για τα διαστημικά προγράμματα της χώρας, αλλά και για διεθνείς συνεργασίες με την Ελλάδα.

Η Ελλάδα είναι από τις λίγες χώρες στον κόσμο - κινούμενος τώρα και σε διάφορες χώρες που κατασκευάζουν δορυφόρους - η οποία έχει επιστήμονες τόσο στον τομέα του διαστήματος, όπως είναι ο κ. Κιρμιζής και άλλοι που στελεχώνουν την NASA και την ESA, αλλά και σε εταιρείες που κατασκευάζουν και σχεδιάζουν δορυφόρους και εκτοξευτήρες. Αρκεί να σας πω ότι το 2003, όταν εκτοξεύσαμε τον πρώτο μας δορυφόρο, ο Διευθυντής του προγράμματος του πρώτου πυραύλου Atlas V ήταn Ελληνοαμερικάνος όπως και ο Πρόεδρος της Lockheed Martin του Maryland ήταν πάλι Ελληνοαμερικάνος και με πολύ μεγάλη λατρεία για την Ελλάδα. Η ύπαρξη και η ίδρυση αυτού του Οργανισμού πρώτα - πρώτα θα δώσει την ευκαιρία σε αυτούς τους ανθρώπους να ξεκινήσουν να σκέφτονται και την πατρίδα τους, που ήθελαν να έρθουν στην πατρίδα τους και ήθελαν να συνεργαστούν με αυτή, αλλά χωρίς να υπάρχει ένας μοχλός που θα μπορούσαν να σηκώσουν για να μπορούν να συνεργαστούν.

Επίσης, κινούμενος στις γειτονικές χώρες μπορώ να σας πω ότι όλες οι χώρες, ξεκινώντας από την Τουρκία, τη Σαουδική Αραβία, τα Ηνωμένα Αραβικά Εμιράτα, κ.ά. που δραστηριοποιούνται σε δορυφορικούς οργανισμούς, όλοι έχουν ιδρύσει διαστημικές υπηρεσίες, έχουν αναπτύξει κέντρα παραγωγής δορυφόρων και υποσυστημάτων των δορυφόρων κι έχουν ξεκινήσει και στα Πανεπιστήμιά τους ειδικές σπουδές στον διαστημικό τομέα. Άρα η ίδρυση αυτού του Οργανισμού θα αποτελέσει για τη χώρα ένα σημείο αναφοράς για όλα τα προγράμματα για διεθνείς και διακρατικές σχέσεις, όπως επίσης και τη χάραξη μιας ενιαίας πολιτικής από τη χώρα στο διάστημα τόσο για το τηλεπικοινωνιακό διάστημα όσο και για τους δορυφόρους παρατήρησης της γης, αλλά και για τις διάφορες διαστημικές εφαρμογές που υπάρχουν στην καθημερινότητα.

Τελειώνοντας, θέλω να σας πω, επίσης, για την τελευταία συνεργασία που κάναμε με τον InmarSat, ο οποίος είναι ένας μεγάλος οργανισμός που έχει ανοίξει τις πύλες της παρακαταθήκης του λογισμικού και στις ελληνικές εταιρείες. Στους επόμενους μήνες θα έχουμε εδώ στην Ελλάδα ειδικά σεμινάρια σε ελληνικές εταιρείες για να μπορούν να βγουν πιο έξω και να αναπτύξουν νέες εφαρμογές και στον τομέα των κινητών διαστημικών επικοινωνιών. Σας ευχαριστώ και πάλι που μου δώσατε αυτή την ευκαιρία και θα ήθελα να συγχαρώ και την κυβέρνηση για την κατάθεση αυτού του νομοσχεδίου.

ΔΗΜΗΤΡΙΟΣ ΓΑΚΗΣ (Προεδρεύων των Επιτροπών): Ευχαριστούμε κι εμείς τον κ. Πρωτόπαππα. Το λόγο έχει ο κ. Παπαδόπουλος.

Δρ. ΠΑΝΑΓΙΩΤΗΣ ΠΑΠΑΔΟΠΟΥΛΟΣ (Μηχανικός Διαστήματος - μέλος της Ένωσης Ελλήνων Φυσικών (ΕΕΦ) και Πρύτανης της Πολυτεχνικής Σχολής του American University of Athens): Καλησπέρα σε όλους. Σας ευχαριστώ πάρα πολύ για την πρόσκληση. Δεν θα διαφωνήσω με τους προλαλήσαντες. Νομίζω ότι είναι κάτι που θα έπρεπε να έχει γίνει από καιρό διότι λείπει από τη χώρα, αλλά πρέπει να δούμε γενικά το πλαίσιο που κινείται η αεροδιαστημική διεθνώς και πώς να εντάξουμε ένα νομοσχέδιο δυναμικό, λειτουργικό και που πραγματικά να φέρνει στη χώρα αποτελέσματα. Υπάρχει ένα νομοθετικό κενό και προφανώς αυτό το νομοσχέδιο έρχεται για να το καλύψει. Μια εναρμόνιση με τα διεθνή standards που πρέπει να γίνει όσον αφορά στην ασφάλιση, αν υπάρχει κάποιο αντικείμενο που υφίσταται στη χώρα μας, όπως το SPACE THE BRAIN κ.λπ.. Oπότε, θα ήθελα να σας πω το εξής.

Εμείς έχουμε ξεκινήσει εδώ και αρκετά χρόνια, με τον αδερφό μου τον Περικλή Παπαδόπουλο, που συνεργάζεται με τη NASA τα τελευταία τριάντα χρόνια, σε αρκετές σημαντικές αποστολές, όπως το CurioCity και το Space Shuttle και πριν από μερικά χρόνια, κάναμε τον πρώτο ελληνικό μικρό δορυφόρο που είναι μια τεχνολογία, την οποία ενστερνίστηκε και ο κ. Υπουργός, ο οποίος μάλιστα έχει δώσει τώρα στα πανεπιστήμιά μας τη συγκεκριμένη πρωτοβουλία. Εισηγητικά λοιπόν, να δώσω μια ιδέα για το τι συμβαίνει.

Υπάρχει, στα μικροηλεκτρονικά η τάση προς σμίκρυνση, δηλαδή τα πράγματα γίνονται ολοένα και πιο μικρά. Κάθε δύο χρόνια οι μικροεπεξεργαστές γίνονται δύο φορές πιο γρήγοροι και δύο φορές πιο αποτελεσματικοί. Αυτό λοιπόν δημιουργεί δυνατότητες σε μικρότερο packaging να κάνεις πολύ σημαντικά πράγματα που πριν από χρόνια τα έκαναν μόνον μεγάλες χώρες και οικονομίες, όπως η Αμερική, η Ρωσία, η Κίνα και η Ευρώπη συνολικά. Αυτή η τάση στη σμίκρυνση έχει δημιουργήσει κατά συνέπεια μια σειρά από εφαρμογές. Στην Αμερική έχουν ψηφίσει από τα τέλη του 1990 ένα act ιδιωτικοποίησης του διαστήματος, δηλαδή έχουν δώσει τη δυνατότητα σε εταιρείες να παίξουν ρόλο σε πολλά υποσυστήματα της NASA και έτσι έχει αναπτυχθεί μια τεράστια βιομηχανία. Για παράδειγμα, μία από αυτές έχει δημιουργήσει δύο θυγατρικές, την Blue Origin και την Space-X, οι οποίες τροφοδοτούν το διεθνή διαστημικό σταθμό.

Με την Blue Origin συγκεκριμένα, αυτήν τη στιγμή έχουμε ένα διαστημικό πείραμα στην Καλαμάτα με μαθητές γυμνασίων, το οποίο υπάγεται στο stern, με την Ένωση Ελλήνων Φυσικών να επικουρεί και να εποπτεύει. Σε αυτό το πείραμα, τα παιδιά θα φτιάξουν λάδι και θα το ανεβάσουν στο διάστημα, φερειπείν στα 100 χλμ. Αυτά λοιπόν τα οχήματα των δύο εταιρειών που προανέφερα, είναι επαναχρησιμοποιούμενα δηλαδή μπορείς να τα ανεβάσεις, να τα κατεβάσεις και να φύγουν πάλι αυθημερόν. Οπότε όπως αντιλαμβάνεστε, αυτό δημιουργεί ευκαιρίες οικονομίας κλίμακος. Η προσέγγιση στο διάστημα υπάρχει «επιγραμματικά» και έτσι μικρές χώρες σαν κι μας, μπορούν να συμμετέχουν με οικονομικό όφελος. Αυτό είναι το παράθυρο ευκαιρίας που δίνεται.

Είναι σημαντικό για μια χώρα να έχει μια διαστημική υποδομή. Εμείς ξεκινήσαμε, πριν από μερικά χρόνια, στο αεροδρόμιο της Καλαμάτας και υπάρχει διεθνές ενδιαφέρον για να εγκατασταθεί μια διαστημική υποδομή όπου αεροπλάνα θα ανεβαίνουν και θα κατεβαίνουν αυθημερόν ανεβάζοντας φορτία στο διάστημα. Μέσα από αυτά μπορείς να κάνεις μια πλατφόρμα στο διάστημα για παραγωγή π.χ. ηλιακής ενέργειας ή ανάπτυξη βιομηχανικών και φαρμακευτικών προϊόντων στα οποία μπορούν να «δέσουν» όλες οι επιμέρους δραστηριότητες που γίνονται στη χώρα μας στα πανεπιστήμια και στα κατά τόπους ιδρύματα και να δημιουργήσουν πλούτο για τη χώρα. Οπότε εκεί κατά τη γνώμη μας πρέπει να εντάξουμε τις προσπάθειές μας.

Συμφωνώ σχεδόν απόλυτα με το νομοσχέδιο - ίσως να θέλει λίγες διορθώσεις όσον αφορά την ευελιξία του και τη γραφειοκρατική του διάταξη. Προσπαθεί να γεμίσει κάποια διεθνή standards που πρέπει να ακολουθήσει η χώρα μας, αλλά από την άλλη δεν πρέπει να είναι απαγορευτικό και σκληρά γραφειοκρατικό. Πρέπει να είναι ευέλικτο και πρέπει να είναι προς την κατεύθυνση της ιδιωτικοποίησης δηλαδή να εισφέρει ιδιωτικούς φορείς και να συμπεριλάβει τα πανεπιστήμια και την έρευνα που γίνεται σε αυτή την κατεύθυνση. Αυτά είναι σε γενικές γραμμές. Ό,τι θέλετε ασφαλώς είμαστε στην διάθεσή σας κι εγώ και ο αδελφός μου που έχει στην Αμερική πάρα πολλές προσβάσεις στην αμερικανική διαστημική βιομηχανία και διαθέτει ένα πρόγραμμα μέσα από το οποίο γίνονται virtual capital lists και συνέδρια. Αυτά θα μπορούσαμε να τα φέρουμε και εδώ στο Διαστημικό Οργανισμό και να έχουμε μια διεθνή προβολή του Διαστημικού Οργανισμού.

Επίσης θα ήθελα να ενημερώσω την Επιτροπή, ότι έχουμε ξεκινήσει προσπάθειες να φτιάξουμε δύο μεταπτυχιακά προγράμματα στην Ελλάδα, το ένα στο πανεπιστήμιο Πελοποννήσου και το άλλο στο πανεπιστήμιο Αιγαίου, σε συνεργασία με το ΤΕΙ Αθηνών και τούτο διότι δεν υπάρχουν μεταπτυχιακές σπουδές για την Αεροδιαστημική. Η Αεροδιαστημική όπως γνωρίζετε είναι διαφορετική από την Αστροφυσική, είναι ένας κλάδος σύνθεσης πραγμάτων, συναρμολόγησης πραγμάτων, ηλεκτρομηχανικών πραγμάτων, που σου δίνει τη δυνατότητα να βγεις στο διάστημα. Οι εφαρμογές από το διάστημα είτε είναι τηλεπισκόπηση είτε οτιδήποτε άλλο, είναι απόρροια της Αεροδιαστημικής.

Πρέπει πρώτα να φτιάξεις αυτά τα πράγματα σαν θεμέλιο και κατόπιν πάνω σε αυτά να στήσεις αυτόν τον κλάδο να έρθει και «να δέσει» αυτό το νομοσχέδιο με όλη αυτή την προσπάθεια και να δώσει κίνητρα για ανάπτυξη και ευημερία της χώρας. Αυτό αξίζει στη νέα γενιά, διότι έχει τις δυνατότητες να προσφέρει σε αυτά τα πράγματα και με τη διεθνή συμπαράσταση Ελλήνων ομογενών επιστημόνων σε όλο τον κόσμο, να φτιάξουμε στο τέλος κάτι σημαντικό για τη χώρα. Κλείνοντας, θέλω να πω ότι αυτός ο διαστημικός μηχανισμός πρέπει να έχει και θέματα εθνικής ασφάλειας μέσα. Δεν μπορούμε να έχουμε π.χ. Διαστημικό Οργανισμό χωρίς να προβλέπει την εθνική ασφάλεια, η οποία έχει τεράστια ανοίγματα στα θέματα αυτά εδώ. Αυτό πρέπει να το λάβει υπόψη ο κ. Υπουργός. Δεν ξέρω πώς θα τα διευθετήσει, ίσως με μια διοίκηση αυτοτελή ή από το ΥΠΕΘΑ, ανεξάρτητα από αυτό που συζητάμε σήμερα.

Εμείς αντιπροσωπεύουμε την Ελλάδα, το ΥΠΕΘΑ συγκεκριμένα, στο European space Security and Education Centre στο Redu στο Βέλγιο, το κατ’ εξοχήν κέντρο διαστημικής στην Ευρώπη. Είναι κάτι που πρέπει να το δει πολύ σοβαρά ο Υπουργός, γιατί πέρα από τις εμπορικές υπάρχουν και σημαντικές αμυντικές ελλείψεις στη χώρα και διάστημα χωρίς να έχεις υποδομή διαστήματος είναι άτοπο. Αυτό γιατί πάντοτε εξαρτάσαι από κάποιον άλλον να σε βάλει στο διάστημα, δηλαδή μπορεί να έχεις ένα δορυφόρο και να πρέπει να πας σε κάποιον άλλον να σε εκτοξεύσουν, να σε βάλουν στο διάστημα κ.ο.κ..

Η ευκαιρία αυτή ανοίγεται με τις υποδομές αυτές για τις διαστημικές πύλες, με την Αγγλία π.χ. να έχει διαστημική πύλη και να αναφέρει μάλιστα και τη διαστημική πύλη της Καλαμάτας στη βιβλιογραφία της. Μετά η Σουηδία που έχει διαστημική πύλη, η Αμερική όπου τώρα γίνονται 3-4 διαστημικές πύλες στις ΗΠΑ. Πρόκειται βασικά για αεροδρόμια που γίνονται μεγαλύτεροι οι διάδρομοί τους, για να μπορούν να απογειώνονται και να προσγειώνονται αεροσκάφη με ειδικούς κινητήρες που επιτρέπουν την πρόσβαση στο διάστημα.

Είμαι στη διάθεσή σας για οτιδήποτε διευκρινιστικό. Έχω και κάποια πράγματα να καταθέσω στην Επιτροπή για τα ζητήματα αυτά, προκειμένου να έχετε το χρόνο και τη δυνατότητα να τα μελετήσετε πιο εμπεριστατωμένα. Σας ευχαριστώ.

ΔΗΜΗΤΡΙΟΣ ΓΑΚΗΣ (Προεδρεύων των Επιτροπών): Ευχαριστούμε πολύ τον κ. Παπαδόπουλο. Το λόγο έχει ο κ. Κυριακόπουλος.

ΓΕΩΡΓΙΟΣ ΚΥΡΙΑΚΟΠΟΥΛΟΣ (Λέκτορας στο Δημόσιο Διεθνές Δίκαιο της Νομικής Σχολής του Ελληνικού Καποδιστριακού Πανεπιστήμιου Αθηνών με ειδικότητα στο Δίκαιο του Διαστήματος): Ευχαριστώ, κύριε Πρόεδρε. Κάποιος μπορεί να αναρωτηθεί γιατί ενδιαφέρει την Ελλάδα ένα νομοσχέδιο για τις διαστημικές δραστηριότητες. Θυμάμαι ότι όταν έγινε η πρώτη εξαγγελία από τον αρμόδιο Υπουργό κ. Παππά υπήρξε μια θυμηδία στα κοινωνικά μέσα, η οποία με στενοχώρησε πάρα πολύ, γιατί θυμήθηκα τη θυμηδία που είχα εισπράξει εγώ πριν από επτά-οκτώ χρόνια όταν εισήγαγα στη Νομική Σχολή Αθηνών το μάθημα του Διαστημικού Δικαίου.

Υπάρχει αυτό το ερώτημα: «μα τα χρειαζόμαστε εμείς αυτά τα πράγματα;» επειδή κυριαρχεί αυτή η νοοτροπία που λέει ότι η Ελλάδα «δεν κάνει» για μια σειρά πραγμάτων που πραγματεύεται όλη η υφήλιος. Το ότι όλα αυτά υπηρετούνται από Έλληνες επιστήμονες στο κορυφαίο επίπεδο εκτός των συνόρων της χώρας, κανείς δεν το σκέφτεται. Μπορώ δε να σας πω, ότι όχι μόνο ήταν αναγκαίο και αξίζουν συγχαρητήρια στον αρμόδιο Υπουργό που έφερε αυτό το νομοσχέδιο, αλλά τολμώ να πω ότι δεν ανήκει στα νομοσχέδια που θα πρέπει να υπάρξει μικροκομματική αντιμετώπιση και αντίδραση. Για μένα θα ήταν ευκταίο όλα τα κόμματα του Ελληνικού Κοινοβουλίου αυτό το νομοσχέδιο να το υπερψηφίσουν. Είναι ένα μήνυμα ωριμότητας ότι η χώρα επιθυμεί να περάσει σε μια άλλη σφαίρα και να κάνει διαρθρωτικές αλλαγές όπως είπαν και οι προλαλήσαντες. Δεν νομίζω να διαφωνεί κανείς ότι στη σημερινή κατάσταση που έχουν τα διαστημικά πράγματα και προγράμματα, η Ελλάδα έπρεπε ήδη να έχει προχωρήσει. Δεν είμαστε στη δεκαετία του ΄60, δεν είμαστε στην εποχή που αυτή η διαστημική περιπέτεια ήταν προνόμιο της Σοβιετικής Ένωσης και των Ηνωμένων Πολιτειών.

Σήμερα τα πανεπιστήμια φτιάχνουν CubeSats, μικροδορυφόρους, νανοδορυφόρους. Σήμερα ο ιδιωτικός τομέας έχει μπει πολύ δυνατά στα διαστημικά πράγματα, διαστημικοί φορείς μεταφέρουν στο Διεθνή Διαστημικό Σταθμό υλικά και τροφοδοσία, έχουμε διαστημικές εφαρμογές παντού στην καθημερινότητα κι ας μην το αντιλαμβανόμαστε. Επί παραδείγματι στη μετεωρολογία, στην πρόληψη φυσικών καταστροφών, στη χαρτογράφηση. Αναδύονται νέες μορφές μεταφοράς, όπως οι υποτροχιακές πτήσεις, που είναι το μεγάλο θέμα που συζητάμε αυτή τη στιγμή και η χώρα δεν μπορεί να μείνει έξω από αυτήν την ιστορία.

Όσον αφορά το νομοσχέδιο αυτό καθαυτό, είχα την ευκαιρία στα πλαίσια της δημόσιας διαβούλευσης να κάνω τις παρατηρήσεις μου προς τον αρμόδιο Γενικό Γραμματέα κ. Μαγκλάρα, οι περισσότερες από τις οποίες έχουν ενσωματωθεί. Θα ήθελα να επισημάνω σήμερα δύο σημεία. Το ένα είναι ως προς το άρθρο 3 του νομοσχεδίου, στην παράγραφο 3, όπου αναφέρεται ότι «οι διαστημικές δραστηριότητες πρέπει να διεξάγονται σύμφωνα με τις αρχές του διεθνούς δικαίου και τις διεθνείς συνθήκες, συμβάσεις και συμφωνίες», θα πρέπει να προσθέσουμε «στις οποίες η Ελλάδα είναι συμβαλλόμενο μέρος», γιατί η χώρα μας δεν έχει κυρώσει όλες τις σημαντικές συνθήκες για το διάστημα και προφανές όσες δεν έχουμε επικυρώσει, δεν μας δεσμεύουν. Επίσης στο άρθρο 13 αν δεν κάνω λάθος, όπου πάρα πολύ σωστά προβλέπεται η επιστροφή του διαστημικού αντικειμένου, θα πρέπει να προστεθεί μια παράγραφος που αφορά τη διάσωση αστροναυτών, που είναι θέματα που εξετάζονται μαζί από τη σχετική διεθνή συνθήκη του 1968. Όσο δε αφορά τη συζήτηση για το διαστημικό αντικείμενο, νομίζω ότι το νομοσχέδιο σωστά στους ορισμούς, δεν προχωράει περαιτέρω, γιατί γενικώς στις διεθνείς συνθήκες για το διάστημα, το διαστημικό αντικείμενο ουσιαστικά δεν ορίζεται.

Μένει χωρίς να έχει οριστεί. Αυτά θα ήθελα να σας πω και νομίζω ότι θα πρέπει να προχωρήσουμε προς την κατεύθυνση αυτή και να στηρίξουμε αυτή την προσπάθεια, η οποία μπορεί να φέρει στη χώρα επενδύσεις, να φέρει τεχνολογία και μάλιστα τεχνολογία αιχμής και γενικώς να βοηθήσει πλείστους όσους τομείς, που σήμερα, ούτε καν μπορούμε να σκεφτούμε ότι μέσα από διαστημικές δραστηριότητες, μπορούν να εξυπηρετηθούν. Σας ευχαριστώ πολύ.

ΔΗΜΗΤΡΙΟΣ ΓΑΚΗΣ (Προεδρεύων των Επιτροπών): Ευχαριστούμε και εμείς, το λόγο έχει ο κ. Μιχαλίτσης, Διευθυντής Τεχνολογίας της ΕΡΤ ΑΕ.

ΝΙΚΟΛΑΟΣ ΜΙΧΑΛΙΤΣΗΣ (Γενικός Διευθυντής Ανάπτυξης και Τεχνολογίας της ΕΡΤ Α.Ε.): Σας ευχαριστώ, κύριε Πρόεδρε, εμείς έχουμε κληθεί εδώ για κάποιο ειδικό λόγο που υπάρχει μέσα στο νομοσχέδιο, θα ήθελα όμως πρώτα να κάνω μια γενική παρατήρηση, επειδή η ΕΡΤ είναι ένας οργανισμός που έχει μεγάλη σχέση με την τεχνολογία. Ως προς την κατάθεση του νομοσχεδίου θέλουμε να πούμε ένα «επιτέλους». Είναι κάτι το οποίο ήταν αυτονόητο να γίνει και δεν είχε γίνει για πολλά χρόνια και θα μπορούσε να γίνει πριν πολλά χρόνια. Συγκεντρώνει, ενοποιεί και κατά τη γνώμη μας βελτιώνει πολύ την ώθηση σε κάθε μορφή του διαστημικού αντικειμένου.

Επομένως, παρότι ξαναλέω ήταν κάτι το αυτονόητο, στην Ελλάδα δεν γίνονται πολλά αυτονόητα πράγματα και επομένως οφείλουμε να συγχαρούμε το Υπουργείο, τον εορτάζοντα Υπουργό και χρόνια του πολλά, παρεμπιπτόντως, αλλά και τις υπηρεσίες του Υπουργείου, οι οποίες έβαλαν σε εφαρμογή κάτι το οποίο, επειδή δεν είχε γίνει πριν πολλά χρόνια και καθώς γνωρίζω από τις διαδικασίες αυτές, σας βεβαιώνω ότι δεν ήταν εύκολο να γίνει νομοσχέδιο και να κατατεθεί. Ως προς τον ειδικό λόγο, στο άρθρο 28, τις πρώτες δύο παραγράφους, υπάρχει μια διάταξη που λέει ότι εκχωρείται δορυφορική χωρητικότητα στην ΕΡΤ, για την ευρύ-εκπομπή προγραμμάτων εμπορικού χαρακτήρα, αυτό με εύλογο αντάλλαγμα, όπως καθορίζεται με βάση τις εκάστοτε συνθήκες της αγοράς και χωρίς αντάλλαγμα όταν δεν υπάρχει εμπορική δραστηριότητα.

Θα ήθελα να αναφέρω ένα σύντομο ιστορικό για αυτή την περίπτωση. Υπήρχε όπως γνωρίζετε ο HELLAS SAT, πριν πολλά χρόνια - πάνω από μία δεκαετία, είχε δεκαπέντε χρόνια πριν - είχε πωληθεί και ευτυχώς παρέμεινε η ηγεσία του HELLAS SAT ελληνική ή κυπριακή ή ελληνοκυπριακή και είχε τότε το κράτος, η πολιτεία πάρει αντισταθμιστικά οφέλη, μετά την πώληση αυτή, τρεις ολόκληρους αναμεταδότες. Οι δύο αυτοί επί δεκαπέντε χρόνια χρησιμοποιήθηκαν για τις ανάγκες του Υπουργείου Εθνικής Άμυνας, του Στρατού, της Αστυνομίας και της Πυροσβεστικής, ενώ ο τρίτος αναμεταδότης παρέμενε επί δεκαπενταετία ανεκμετάλλευτος.

Είναι πολλά τα χρόνια όπου η ΕΡΤ ζητούσε, επειδή έχει ανάγκη αυτό τον αναμεταδότη, ζητούσε είτε άνευ ανταλλάγματος είτε με αντάλλαγμα, ως εταιρεία του δημόσιου, να της εκχωρηθεί. Ο λόγος ήταν ό,τι θέλαμε να μεταφέρουμε το σήμα μας στα κέντρα εκπομπής δορυφορικά, ώστε από τους πομπούς των κέντρων εκπομπής αυτών, να βλέπει όλη η Ελλάδα το σήμα της ΕΡΤ. Αυτό δεν γινόταν και ξαναλέω, παρέμεινε ένας ολόκληρος αναμεταδότης, απολύτως ανεκμετάλλευτος.

Με αυτό το νομοσχέδιο, το αναφέρω ξανά, η γενική μας παρατήρηση είναι ότι είναι πάρα πολύ θετικό, έρχεται να εκμεταλλευθεί και να αυξήσει αυτά τα οφέλη που έχει το Δημόσιο, γιατί έναντι τριών αναμεταδοτών στη συμφωνία που έγινε με τον HELLAS SAT, παίρνει το ελληνικό κράτος, η ελληνική πολιτεία, 6 αναμεταδότες και σε μια πιο σύγχρονη μπάντα, διαστημική δηλαδή, σε διαστημικό φάσμα πιο σύγχρονο και πιο αξιοποιήσιμο, έναντι των προηγούμενων τριών και με το νομοσχέδιο αυτό αξιοποιούνται και οι έξι. Παύουμε δηλαδή να αφήνουμε μια περιουσία του ελληνικού δημοσίου, απολύτως αναξιοποίητη. Θα ήθελα να παρακαλέσω λοιπόν όλες τις πτέρυγες του Κοινοβουλίου, τουλάχιστον -κατά τη γνώμη μου, ολόκληρο το νομοσχέδιο- αυτό το άρθρο, το 28 και ιδιαίτερα οι δυο παράγραφοι, ότι είναι αναγκαίο να ψηφιστούν, από όλες τις πλευρές του Ελληνικού Κοινοβουλίου. Σας ευχαριστώ.

ΔΗΜΗΤΡΙΟΣ ΓΑΚΗΣ (Προεδρεύων των Επιτροπών): Ευχαριστούμε και εμείς και σε εσάς χρόνια πολλά κ. Μιχαλίτση, τώρα, τελευταίος ομιλητής -εκτός και εάν κάποιον δεν τον καταγράψαμε- είναι ο κ. Βασίλειος Καλερίδης, Πρόεδρος του Συλλόγου Μονίμων Υπαλλήλων της Γενικής Γραμματείας Έρευνας και Τεχνολογίας, έχει το λόγο.

ΒΑΣΙΛΕΙΟΣ ΚΑΛΕΡΙΔΗΣ (Πρόεδρος του Συλλόγου Μονίμων Υπαλλήλων της Γενικής Γραμματείας Έρευνας και Τεχνολογίας): Ευχαριστώ, κύριε Πρόεδρε. Θα ήθελα να σας ευχαριστήσω για την πρόσκληση των συλλόγων της Γενικής Γραμματείας Έρευνας και Τεχνολογίας στη σημερινή συζήτηση. Εκπροσωπώ και τους δύο συλλόγους σήμερα και θα ήθελα να σας ενημερώσω ότι η υπηρεσία μας έχει την ευθύνη για το σχεδιασμό και τον προγραμματισμό της ερευνητικής πολιτικής και δράσεων έρευνας. Έχει σχεδιάσει προκηρύξεις, παρακολουθήσει ερευνητικά προγράμματα προϋπολογισμού δισεκατομμυρίων, εποπτεύει τα περισσότερα και πιο σημαντικά ερευνητικά κέντρα και παρακολουθεί τη συμμετοχή της Ελλάδας στην Ευρωπαϊκή Ένωση, διεθνείς οργανισμούς κ.λπ..

Με δύο λόγια και αυτό το σημείο θεωρούμε ότι είναι ιδιαίτερα σημαντικό για τη συνέχεια, η ΓΓΕΤ είναι ο δημόσιος φορέας με αρμοδιότητα θέματα σχεδιασμού και διαχείρισης στο ευρύτατο αντικείμενο έρευνας - τεχνολογίας και καινοτομίας, καθώς και στο ρόλο που μπορεί να παίξει στην ανάπτυξη της χώρας μας. Με το παρόν σχέδιο νόμου προτείνεται η διαδικασία για την αδειοδότηση διαστημικών δραστηριοτήτων και η σύσταση Ελληνικού Διαστημικού Οργανισμού υπό τη μορφή ανώνυμης εταιρείας. Για το πρώτο, η άποψή μας είναι ό,τι αφορά ένα περιορισμένο αντικείμενο, δεδομένης της μικρής ενεργοποίησης της Ελλάδας σε διαστημικές δραστηριότητες σύμφωνα με τον ορισμό του σχεδίου. Σε κάθε περίπτωση, είναι μια απορία για εμάς, η αναγκαιότητα εταιρίας για εκμετάλλευση δικαιωμάτων του δημοσίου.

Η παρουσία μου εδώ, συνδέεται με το ευρύτερο θέμα του διαστήματος και η δράση της Ελλάδας σε αυτό και ειδικά, στην ίσως την πιο σημαντική συμμετοχή και σε επίπεδο συνδρομής στον Ευρωπαϊκό Οργανισμό Διαστήματος. Είναι γνωστό ότι το διάστημα αποτελεί ένα τομέα σημαντικό για την αύξηση της ανθρώπινης γνώσης, της επιστήμης και της έρευνας. Επίσης, για την οικονομία και την ανάπτυξη, αλλά και για τη χρήση του με εφαρμογές που βελτιώνουν την καθημερινή ζωή του ανθρώπου. Επομένως, είναι σημαντικό να υπάρχουν πρωτοβουλίες για βελτίωση της αξιοποίησης του, ειδικά για την Ελλάδα της κρίσης.

Δυστυχώς, όπως θα σας επιχειρηματολογήσω και στη συνέχεια, η προτεινόμενη δημιουργία εταιρίας δεν είναι στη σωστή κατεύθυνση και η άποψή μας είναι ότι όποια γνώση έχει συσσωρευτεί στην υπηρεσία πρέπει τουλάχιστον να γνωστοποιηθεί στη Βουλή που πρόκειται να την αποφασίσει. Ο βασικός λόγος που χαρήκαμε για τη σημερινή πρόσκληση είναι ότι μας δόθηκε η ευκαιρία να δείξουμε ότι υπάρχουμε. Σε ολόκληρη την περίοδο από την αρχή του έτους σε δηλώσεις και μέχρι σήμερα, στο σχέδιο, προκύπτει η εκτίμηση ότι κανείς δεν ασχολείτο πριν τη σημερινή πρωτοβουλία σε ό,τι αφορά την οργάνωση και την παρακολούθηση κάλυψης οικονομικών υποχρεώσεων, προώθηση ελληνικών φορέων, ακαδημαϊκών και βιομηχανικών, της συμμετοχής στις δραστηριότητες και σε επιτροπές του Ευρωπαϊκού Οργανισμού Διαστήματος ως και την παρακολούθηση της αξιοποίησης της εθνικής συμμετοχής.

Θα ήθελα να σας ενημερώσω ότι η Γενική Γραμματεία προετοίμασε από τη δεκαετία του 90 την ελληνική ένταξη - το 2005 έγινε τελικά - και παρακολουθεί τη συμμετοχή εκ μέρους του ελληνικού κράτους με μεγάλη επιτυχία. Εύλογο είναι, κατά την άποψή μας, όποιος θέλει να υποστηρίξει περαιτέρω την ελληνική συμμετοχή να στηριχτεί ή να πάρει έστω πληροφορίες από το υπάρχον σύστημα. Δυστυχώς, αυτό δεν έγινε ούτε μετά τη διαβούλευση του Μαΐου του 2017, η οποία, υπάρχει συνημμένη στα κείμενα του σχεδίου και κατά την οποία, οι σύλλογοι μας στηλίτευσαν αυτή την πρακτική. Ακόμη χειρότερη εικόνα δείχνει το γεγονός ότι η όλη ιδέα προέρχεται από ένα Υπουργείο χρήστη τομέων του διαστήματος και όχι, απ' ό,τι συνήθως συμβαίνει η αντίστοιχη δημόσια υπηρεσία που παρακολουθεί την συμμετοχή στον Ευρωπαϊκό Οργανισμό Διαστήματος να ανήκει σε ένα Υπουργείο Βιομηχανίας, όπου ανήκε η ΓΓΕΤ στο παρελθόν, είτε Παιδείας - Έρευνας ή έστω Οικονομίας. Ακόμη και θεωρητικά να το εκλάβει κανείς, ο τομέας του διαστήματος και η συμμετοχή στην ESA αποτελούν αντικείμενο έρευνας και τεχνολογίας, όπως γράφει και στο κείμενο των συνεπειών «η ανάπτυξη της χώρας στο διαστημικό τομέα μέσω της διασύνδεσης επιστήμης, έρευνας και παραγωγής».

Το δεύτερο επίπεδο κριτικής είναι η αναγκαιότητα Εθνικής Διαστημικής Υπηρεσίας και η προτεινόμενη μορφή της ανώνυμης εταιρείας για τον αρμόδιο εθνικό φορέα για τη συμμετοχή στην ESA. Είναι απορίας άξιο πώς υποστηρίζεται ότι όλες οι ευρωπαϊκές χώρες με δραστηριότητα στο διάστημα έχουν Space Agency και η Ελλάδα έρχεται τελευταία σήμερα να αποκτήσει και αυτή. Δεν είναι αλήθεια, ακριβώς το αντίθετο. Πέρα από τις δύο - τρεις πολύ μεγάλες και ενέργειες στο διάστημα χώρες στην Ευρώπη, όλες οι χώρες ειδικά του μεγέθους της Ελλάδος χρησιμοποιούν έναν κεντρικό δημόσιο φορέα, μια υπηρεσία σαν την ΓΓΕΤ, δηλαδή, για τη συμμετοχή τους στην ESA.

Η αναγκαιότητα για ενίσχυση και γενικότερη υποστήριξη της υπάρχουσας Δομής είναι δεδομένη και θα έπρεπε να είχε πραγματοποιηθεί και στην περίπτωση της Ελλάδας, αλλά αυτό δεν σημαίνει, ότι πρέπει να κάνουμε και στην Ελλάδα το ίδιο λάθος που έγινε σε μια δύο περιπτώσεις στην Ευρώπη, με ανάλογα του σημερινού παραδείγματα, τα οποία όμως απέτυχαν και απορρίφθηκαν. Σε κάθε περίπτωση πρέπει να γίνει σαφές, ότι η αντιπροσωπεία στην ESA- αυτή είναι η πρακτική από την εμπειρία που έχουμε στην ESA- ότι πρέπει να είναι στενός Δημόσιος Τομέας, ένα Υπουργείο δηλαδή.

Τρίτο επίπεδο κριτικής είναι η σύγχυση μεταξύ του Υπουργείου Ψηφιακής Πολιτικής και της υπό σύσταση εταιρίας, σε σχέση με την αντιπροσωπεία στην ESA. Παρότι το ίδιο το κείμενο στο άρθρο 28, κάνει σαφές ότι η κάλυψη των οικονομικών υποχρεώσεων στα προγράμματα της ESA θα υλοποιείται από το Υπουργείο, αφενός υπάρχει ασάφεια σχετικά με την κατανόηση, του τι εστί «διαχείριση» όπως αναφέρεται των ελληνικών συμμετοχών, αλλά αφετέρου πολλοί από τους σκοπούς της εταιρείας αποτελούν αντικείμενο Εθνικής Αντιπροσωπείας. Φέρνω παράδειγμα: Συνεργασία και συντονισμός ελληνικών Φορέων, διαμόρφωση στρατηγικής, προώθηση Φορέων, συντονισμός εθνικών εκπροσώπων, δράσεις για επιστροφή κ.λπ..

Τέταρτο επίπεδο κριτικής είναι η σύγκρουση συμφερόντων που εισάγει το κείμενο. Η εταιρία αναμένει πόρους και από τις εξής πηγές: Πρώτον, χρηματοδοτήσεις από διεθνείς Οργανισμούς- υπονοώντας και την ESA και δεύτερον από παροχή συμβουλευτικών υπηρεσιών και μεταβίβαση δικαιωμάτων χρήσης επιστημονικών ερευνητικών έργων. Επίσης στους σκοπούς αναφέρεται, ότι θα συμβάλει στην ανάπτυξη τεχνολογίας και λοιπά. Η εμπειρία μας για λειτουργία της ESA στοιχειοθετεί, ότι ειδικά μια εταιρεία δεν μπορεί να παίζει το ρόλο αντιπροσωπείας και να διεκδικεί χρηματοδοτήσεις από τον Οργανισμό. Με άλλα λόγια, δεν είναι άλλος ένας παίκτης από ένα Κράτος- Μέλος, ούτε ένας παίκτης-συντονιστής άλλων που δεν γνωρίζουμε πώς θα επιλέγονται. Και όλα αυτά βέβαια αποτελούν σύγκρουση συμφερόντων για τους υπόλοιπους ελληνικούς Φορείς με διαστημικές δραστηριότητες, που είναι αρκετοί και σημαντικοί με αρκετές επιτυχίες.

Το πέμπτο επίπεδο κριτικής είναι το πρακτικό. Πέραν του ότι, χάνεται η συνέχεια της όλης προσπάθειας και τίθενται σε κίνδυνο οι έως σήμερα εθνικές ενέργειες, αλλά και η επιτυχία ελληνικών Φορέων μέχρι σήμερα, πρέπει να υπογραμμιστεί το πρόβλημα, του ποιος θα κάνει την όποια δουλειά. Διερωτάται κανείς, αν οι αποσπασμένοι υπάλληλοι του Υπουργείου χωρίς γνώση και εμπειρία στην ESA, οι 10 ειδικοί επιστήμονες χωρίς εμπειρία διαχείρισης ή οι εξωτερικοί εμπειρογνώμονες που προβλέπεται να αναλάβουν ένα σημαντικό τμήμα του έργου, θα μπορέσουν να καλύψουν τις ανάγκες της εταιρίας. Με δεδομένο ότι είναι πολύ πιθανό τελικά, η χρηματοδότηση της εταιρίας να προέλθει από το Πρόγραμμα Δημοσίων Επενδύσεων ή τον Τακτικό Προϋπολογισμό, προκύπτει και θέμα οικονομικής διαχείρισης, δεδομένου ότι θα υπάρχει επιβάρυνση στον δημόσιο κορβανά, ενώ αν ακολουθούνταν οι πρακτικές των άλλων χωρών, το αντικείμενο θα μπορούσε να καλυφθεί με μια ενίσχυση στη Δομή του οποιοδήποτε Υπουργείου.

Τέλος, επειδή υπάρχει αναφορά στο κείμενο των συνεπειών του σχεδίου για την μερική αξιοποίηση της ελληνικής συμμετοχής στα προγράμματα της Ε.Ε., σε ό,τι έχει να κάνει με το διάστημα και την αντίστοιχη εκπροσώπηση, θα ήθελα να σας ενημερώσω σε ό,τι αφορά την Γ.Γ.Ε.Τ., δηλαδή μόνο για το πρόγραμμα «Copernicus» σε ότι αναφέρεται- γιατί τα προγράμματα «Egnos» και «Galileo» είναι της αρμοδιότητας ήδη του Υπουργείου- η ελληνική αντιπροσωπεία στην Ε.Ε. έχει συμμετάσχει με ιδιαίτερα εξειδικευμένους εκπροσώπους της ελληνικής ακαδημαϊκής κοινότητας, αλλά και βιομηχανίας, στις πολλαπλές επιτροπές της Ε.Ε., έχει συμμετάσχει στη διαμόρφωση της ευρωπαϊκής διαστημικής πολιτικής και έχει προωθήσει με πολλαπλές ενέργειες την αξιοποίηση του προγράμματος αυτού. Σας ευχαριστώ πολύ.

ΔΗΜΗΤΡΙΟΣ ΓΑΚΗΣ (Προεδρεύων των Επιτροπών): Εμείς ευχαριστούμε τον κ. Καλερίδη. Θέλω να ενημερώσω το Σώμα, ότι έχει σταλεί ήδη υπόμνημα από τον κ. Βασίλειο Κωστόπουλο, Διευθυντή του Εργαστηρίου Τεχνικής Μηχανικής & Ταλαντώσεων του Πανεπιστημίου Πατρών και επικεφαλής της αποστολής του Ελληνικού Νανο-Δορυφόρου UPSAT. Επίσης θα σταλεί υπόμνημα από τον κ. Θεόδωρο Σαρρή, Επίκουρο Καθηγητή Τηλεπικοινωνιών και Διαστημικής, τον κ.Μασσέλο, πρώην Πρύτανη του Πανεπιστημίου Πελοποννήσου, τον κ. Δημήτριο Τσαμάκη, καθηγητή Φυσικής του Εθνικού Μετσόβιου Πολυτεχνείου (ΕΜΠ), Πρόεδρο της Επιτροπής Τηλεπικοινωνιών και Ταχυδρομείου (Ε.Ε.Ε.Τ.), από την κυρία Ιωάννα Μυλωνά, Πρόεδρο του Συλλόγου Συμβασιούχων Αποσπασμένων Υπαλλήλων της Γενικής Γραμματείας Έρευνας και Τεχνολογίας και από τον κ. Μάνο Κιτσώνα, Γενικό Διευθυντή του Ψηφιακού Πλανηταρίου του Ιδρύματος Ευγενίδου.

Στο σημείο αυτό, ο Προεδρεύων των Επιτροπών, προχώρησε στη β΄ ανάγνωση των καταλόγων των μελών της Επιτροπών. Από τη Διαρκή Επιτροπή Δημόσιας Διοίκησης, Δημόσιας Τάξης και Δικαιοσύνης, παρόντες ήταν οι Βουλευτές κ.κ. Τζούφη Μερόπη, Γάκης Δημήτρης, Καρά Γιουσούφ Αϊχάν, Δέδες Γιάννης, Κοζομπόλη Παναγιώτα, Μορφίδης Κώστας, Μαντάς Χρήστος, Παπαηλιού Γεώργιος, Παπαφιλίππου Γιώργος, Παρασκευόπουλος Νικόλαος, Σαρακιώτης Γιάννης, Στογιαννίδης Γρηγόρης, Στέφος Γιάννης, Τριανταφύλλου Μαρία, Μουσταφά Μουσταφά, Μπγιάλας Χρήστος, Τσίρκας Βασίλης, Τσόγκας Γιώργος, Ασημακοπούλου Άννα - Μισέλ, Μανιάτης Ιωάννης, Ηλιόπουλος Παναγιώτης, Συντυχάκης Εμμανουήλ, Σαρίδης Ιωάννης και Δανέλλης Σπυρίδων.

Από τη Διαρκή Επιτροπή Παραγωγής και Εμπορίου, παρόντες ήταν οι Βουλευτές κ.κ. Αραχωβίτης Σταύρος, Βράντζα Παναγιώτα, Γκαρά Αναστασία, Δημαράς Γιώργος, Εμμανουηλίδης Δημήτρης, Θηβαίος Νίκος, Καματερός Ηλίας, Καραγιάννης Γιάννης, Καρακώστα Εύη, Καραναστάσης Απόστολος, Κάτσης Μάριος, Κατσαβριά – Σιωροπούλου Χρυσούλα, Ουρσουζίδης Γιώργος, Παπαδόπουλος Νίκος, Ριζούλης Ανδρέας, Σηφάκης Γιάννης, Σιμορέλης Χρήστος, Σπαρτινός Κώστας, Μπούρας Αθανάσιος, Τζελέπης Μιχαήλ, Σαχινίδης Ιωάννης, Λαζαρίδης Γεώργιος και Αμυράς Γεώργιος.

Κυρίες και κύριοι συνάδελφοι, συνεχίζουμε την δεύτερη φάση της συνεδρίασης, όπου θα υποβληθούν ερωτήσεις από τους Εισηγητές και από τους Ειδικούς Αγορητές των κομμάτων προς τους εκπροσώπους των Φορέων και θα ακολουθήσει μια μικρή τοποθέτηση από τον κ. Υπουργό. Το λόγο έχει ο κ. Κάτσης, Εισηγητής του ΣΥ.ΡΙΖ.Α..

ΜΑΡΙΟΣ ΚΑΤΣΗΣ (Εισηγητής του ΣΥΡΙΖΑ) : Ευχαριστώ πολύ κ. Πρόεδρε. Καταρχάς, θα ήθελα να καλωσορίσω όλους τους εκπροσώπους των φορέων που βρίσκονται σήμερα στη συνεδρίαση και μας τιμούν με την παρουσία τους σε αυτή τη συζήτηση του νομοσχεδίου. Θα κάνω κάποιες ερωτήσεις, οι οποίες προκύπτουν και από τη συζήτηση που είχαμε το πρωί κατά την πρώτη συνεδρίαση της Επιτροπής και από αυτά που ακούσαμε από τις τοποθετήσεις σας. Θα ήθελα να απευθυνθώ στον εκπρόσωπο του HELLAS SAT, τον κ. Πρωτόπαπα.

Κύριε Πρωτόπαπα, θεωρείτε ότι υπάρχει σύγκρουση συμφερόντων μεταξύ του συντονισμό ιδιωτικών εταιρειών από τον ελληνικό διαστημικό οργανισμό και της εκμετάλλευσης από αυτό, διαστημικών πόρων του δημοσίου, δεδομένου, ότι προβλέπεται στην κυρωμένη ήδη σύμβαση του HELLAS SAT με το δημόσιο, εμπορική εκμετάλλευση της τυχόν περίσσιας χωρητικότητας στους αναμεταδότες του δημοσίου; Αυτό είναι το πρώτο ερώτημα.

Θα απευθυνθώ στον εκπρόσωπο της ΕΒΙΔΙΤΕ, τον κ .Πότση. Κύριε Πότση, τι επιπτώσεις θεωρείτε ότι θα έχει στην εθνική οικονομία και στην απασχόληση εξειδικευμένου επιστημονικού προσωπικού, η δημιουργία εθνικής στρατηγικής και η σύσταση του ελληνικού διαστημικού οργανισμού, ως φορέας συντονισμού, δηλαδή μεταξύ δημόσιου και ιδιωτικού φορέα.

Θα απευθυνθώ στον καθηγητή τον κ. Κριμιζή. Κύριε καθηγητά, πώς θεωρείτε κατά τη γνώμη σας, ότι θα έπρεπε να στελεχωθεί η εταιρία. Ποιες είναι δηλαδή, οι αντίστοιχες βέλτιστες πρακτικές διεθνώς αλλά και ευρωπαϊκά, καθώς είμαστε και χώρα ευρωπαϊκή, όταν λέτε για ευέλικτη μορφή. Είχαμε τη χαρά να σας φιλοξενήσουμε και στην Επιτροπή Έρευνας και Τεχνολογίας, είχατε πει τότε, ότι ο οργανισμός θα έπρεπε να έχει μια ευέλικτη μορφή. Επίσης, πώς προσδιορίζεται αυτό το πράγμα η ευέλικτη μορφή στο επιστημονικό δυναμικό που πρέπει να το στελεχώσει

Θα αναφερθώ στον κ.Sanchez. Kύριε Sanchez, πώς θα μπορούσε να βοηθήσει την νεοφυή επιχειρηματικότητα τις νεοφυείς επιχειρήσεις η σύσταση του ελληνικού διαστημικού οργανισμού, καθώς και την ενδυνάμωση των ήδη υπαρχόντων αυτό το νομοσχέδιο.

Ένα τελευταίο ερώτημα, που αφορά όλους τους φορείς. Όποιος θεωρεί, ότι μπορεί να τοποθετηθεί να το κάνει. Με δεδομένο, ότι όλα τα ευρωπαϊκά κράτη έχουν δημιουργήσει οργανωμένες υπηρεσίες διαστήματος για τον καλύτερο συντονισμό συμμετοχής τους στις διαστημικές δραστηριότητες και η Ελλάδα αποτελούσε μέχρι στιγμής τη μοναδική χώρα της Ε.Ε., που δεν έχει συντονισμό σε όλες τις διαστημικές δραστηριότητες, με αποτέλεσμα τον κατακερματισμό προσπαθειών. Όπως και την απώλεια σημαντικών ευκαιριών χρηματοδότησης έργων με σημαντικό επιστημονικό, εμπορικό και εθνικό ενδιαφέρον για τη χώρα. Ο συντονισμός των δραστηριοτήτων και της παρουσίας της χώρας στην ευρωπαϊκή υπηρεσία διαστήματος, είναι ένα μέρος αυτών προφανώς. Πιστεύετε, θα βοηθήσει σε αυτό το πράγμα η δημιουργία μιας εθνικής στρατηγικής;

Γνωρίζουμε, ότι η ευρωπαϊκή υπηρεσία διαστήματος ανά 5ετία μετράει συνολικά τις βιομηχανικές επιστροφές στα κράτη - μέλη και η τελευταία μέτρηση που δημοσιοποιήθηκε το 2012, έδειχνε τη χώρα στην τελευταία θέση γεωεπιστροφών για την περίοδο 2006 - 2010 και λόγω αυτού του ελλείμματος, έγινε μια προσπάθεια τα τελευταία χρόνια με τη συμβολή της ESA και της γενικής γραμματείας έρευνας και τεχνολογίας, ώστε να αυξηθεί αυτή η επιστροφή. Πιστεύετε, ότι πέτυχε το σκοπό της, καρποφόρησε εν πάση περιπτώσει, αυτή η προσπάθεια, προκειμένου να ενεργοποιηθούν αυτές οι γεωεπιστροφές; Αν όχι γιατί, αν ναι, πόσο αυξήθηκε αυτή η δυνατότητα, αυτή η απορροφητικότητα. Ευχαριστώ.

ΔΗΜΗΤΡΙΟΣ ΓΑΚΗΣ (Προεδρεύων των Επιτροπών): Το λόγο έχει η κυρία Ασημακοπούλου.

ΑΝΝΑ-ΜΙΣΕΛ ΑΣΗΜΑΚΟΠΟΥΛΟΥ (Εισηγήτρια της Νέας Δημοκρατίας) : Ευχαριστώ κύριε Πρόεδρε.

Καταρχάς, να εξηγήσω ότι η Αξιωματική Αντιπολίτευση, πιστεύει και κατανοεί τη σημασία της ανάπτυξης τέτοιων δραστηριοτήτων, όπως επίσης και επί της αρχής είναι θετική σε κάθε προσπάθεια αναβάθμισης της παρουσίας της χώρας μας, αλλά και της θεσμικής της αναβάθμισης και της θεσμικής της εκπροσώπησης, όσο επίσης και της καλύτερης δυνατής αξιοποίησης των δυνατοτήτων, που προσφέρουν οι τεχνολογίες που έχουν σχέση με το διάστημα και τη στήριξη της επιχειρηματικότητας, η οποία πέριξ αυτής δραστηριοποιείται. Οι αντιρρήσεις που έχουμε στο νομοσχέδιο συνοψίζονται στη νομική μορφή και στα προβλήματα που αυτά μπορεί να δημιουργήσει. Στον τρόπο στελέχωσης, όπως επίσης σε διαχειριστικά θέματα που έχουν να κάνουν με τις αρμοδιότητες του Υπουργού.

Έχοντας πει αυτά εισαγωγικά, θα ήθελα να κάνω ουσιαστικά 3 ερωτήσεις. Η μία είναι στον κ. Πότση, ο οποίος εκπροσωπεί τη βιομηχανία που υπάρχει αυτή τη στιγμή στη χώρα μας. Θα ήθελα να τον ρωτήσω, τι ακριβώς προσδοκά βελτιωτικά από την προσπάθεια αυτή.

Επίσης, κύριε Πότση, θα ήθελα να μας καταθέσετε την άποψή σας για το εξής. Εάν η νομική μορφή που έχει επιλεγεί για το συγκεκριμένο Φορέα, είναι η ενδεδειγμένη ή εάν έχει διαφορά για εσάς σε ό,τι αφορά τα οφέλη που θα αποκομίσει η επιχειρηματικότητα και η ιδιωτική πρωτοβουλία που δραστηριοποιείται στον τομέα του διαστήματος.

Στον κ.Sanchez, θα ήθελα να ρωτήσω το εξής. Τι προσδοκά σε επίπεδο αξιοποίησης ευρωπαϊκών προγραμμάτων; Εάν, δηλαδή, επειδή έχω επισκεφθεί το Corallia και γνωρίζοντας τις δραστηριότητες του cluster, τι ακριβώς προσδοκά και τη πιστεύει, ότι θα μπορέσει να αποκομίσει σε επίπεδο ευρωπαϊκών προγραμμάτων από την νέα μορφή; Επειδή έκανε μια αναφορά και μια κριτική, ότι είκοσι χρόνια τώρα, δεν είχε οφέλη από αυτό, ποια είναι η διαφορά τώρα και πόσο μεγάλα θα είναι τα οφέλη;

Προς τον κ. Πρωτόπαπα και συνδυαστικά με τον κ. Μιχαλίτση από την Ε.Ρ.Τ.. Επειδή, όπως ξέρετε, είχαμε χθες την Κύρωση της Σύμβασης με την Hellas Sat και την κάναμε σε μια συνεδρίαση συναινετικά, χωρίς να έχουμε την ακρόαση των Φορέων, όπου θα ήσασταν κι εσείς ένας από τους Φορείς, μου έχει μείνει αναπάντητο το εξής ερώτημα. Εγώ έθεσα το ερώτημα της οικονομικής αποτίμησης των ανταλλαγμάτων που προσεφέρθησαν στο πλαίσιο της επέκτασης της συμβάσεως και τότε, ζήτησα από τον κ. Υπουργό, μια οικονομική αποτίμηση την οποία μου την έδωσε. Θα ήθελα, λοιπόν, τη δική σας αποτίμηση και σε τι στηρίζεται αυτή.

Σε ό,τι αφορά το θέμα των άρθρων που έχουν να κάνουν με την Ε.Ρ.Τ., στο οποίο αναφέρθηκε ο κ. Μιχαλίτσης και στην ιστορία η οποία προέρχεται από την προηγούμενη σύμβαση με την Hellas Sat και τον τρίτο αναμεταδότη για τον οποίο τώρα δόθηκαν 17χρονοι αναμεταδότες ως ανταλλακτικό κ.τ.λ. κ.τ.λ.. Θα ήθελα και εκεί, συγκεκριμένα μία αποτίμηση. Δηλαδή, ποιο είναι το οικονομικό μέγεθος στο οποίο αποτιμάται αυτή η παροχή, η οποία γίνεται στην Ε.Ρ.Τ. και η οποία, προφανώς και εάν δεν γινόταν στην Ε.Ρ.Τ., θα μπορούσε να υπάρχει εμπορική εκμετάλλευση σε κάποιον άλλον. Για να καταλάβουμε, δηλαδή, το μέγεθος της παροχής στην Ε.Ρ.Τ.. Σας ευχαριστώ πολύ.

ΕΥΗ ΚΑΡΑΚΩΣΤΑ (Προεδρεύουσα των Επιτροπών): Σας ευχαριστούμε πολύ, κυρία Ασημακοπούλου. Το λόγο έχει ο κ. Ηλιόπουλος.

ΠΑΝΑΓΙΩΤΗΣ ΗΛΙΟΠΟΥΛΟΣ (Ειδικός Αγορητής του Λιάκου Συνδέσμου – Χρυσή Αυγή): Δεν έχουμε κάποια ερώτηση, κυρία Πρόεδρε και θα τοποθετηθούμε αύριο στην συζήτηση επί των άρθρων. Σας ευχαριστώ πολύ.

ΕΥΗ ΚΑΡΑΚΩΣΤΑ (Προεδρεύουσα των Επιτροπών): Το λόγο έχει ο κ. Συντυχάκης.

ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής του Κ.Κ.Ε.): Σας ευχαριστώ πολύ, κυρία Πρόεδρε, αλλά δεν έχω να υποβάλω κάποιο ερώτημα.

ΕΥΗ ΚΑΡΑΚΩΣΤΑ (Προεδρεύουσα των Επιτροπών): Το λόγο έχει ο κ. Λαζαρίδης.

ΓΕΩΡΓΙΟΣ ΛΑΖΑΡΙΔΗΣ (Ειδικός Αγορητής των Ανεξαρτήτων Ελλήνων): Σας ευχαριστώ πολύ, κυρία Πρόεδρε. Θα προσπαθήσω να μην επαναλάβω ερωτήσεις που υπέβαλαν οι συνάδελφοι που προηγήθηκαν.

Καταρχήν, θα ήθελα να ευχαριστήσω όλους τους εκπροσώπους των Φορέων για τις σημαντικές πληροφορίες που μας μετέφεραν. Η πρώτη ερώτησή μου, είναι προς τον κ. Πότση. Άκουσα με πολύ μεγάλο ενδιαφέρον όλα όσα μας είπε. Σε κάποιο σημείο της τοποθέτησής του, αναφέρει, ότι είναι μεγάλο το οικονομικό μέγεθος.

Κύριε Πότση, μπορείτε περίπου να προσδιορίσετε που μπορεί να φτάσει σε ό,τι αφορά την πατρίδα μας; Αυτή ήταν η πρώτη ερώτησή μου. Η επόμενη ερώτηση απευθύνεται προς όλους τους Φορείς που παρίστανται, γιατί όλοι αυτό το οποίο επισήμαναν, ήταν ό,τι εδώ και δεκαετίες η πατρίδα μας ήταν απούσα από όλες αυτές τις δραστηριότητες σε ό,τι αφορά το διάστημα. Θα ήθελα ο καθένας από τους φορείς να καταθέσει τη γνώμη του και να μας δώσει μια εξήγηση στο εξής. Γιατί μέχρι σήμερα δεν έχουμε κάνει τίποτα ως χώρα, σε ότι αφορά αυτή τη δραστηριότητα στο διάστημα; Δεν έχω να καταθέσω κάποια άλλη ερώτηση, κυρία Πρόεδρε, όλα τα ερωτήματα που ήθελα να θέσω τα έθεσαν οι προηγούμενοι συνάδελφοι. Δεν έχω κάποια άλλη ερώτηση, σας ευχαριστώ πολύ.

ΕΥΗ ΚΑΡΑΚΩΣΤΑ (Προεδρεύουσα των Επιτροπών): Το λόγο έχει ο κ. Σαρίδης.

ΙΩΑΝΝΗΣ ΣΑΡΙΔΗΣ (Ειδικός Αγορητής της Ένωσης Κεντρώων): Δεν έχουμε ερωτήσεις κυρία Πρόεδρε, ευχαριστώ πολύ.

ΕΥΗ ΚΑΡΑΚΩΣΤΑ (Προεδρεύουσα των Επιτροπών): Ξεκινάμε με τις απαντήσεις και ξεκινάω πάλι με την ίδια σειρά. Το λόγο έχει ο κ. Κριμιζής.

Δρ. ΣΤΑΜΑΤΙΟΣ ΚΡΙΜΙΖΗΣ (Μέλος της Ακαδημίας Αθηνών - Επίτιμος Καθηγητής Διαστημικών Προγραμμάτων του Πανεπιστημίου John Hopkins): Ευχαριστώ κυρία Πρόεδρε. Άκουσα βέβαια αρκετές ερωτήσεις. Να κάνω μια διευκρίνιση, είπα ότι στις προδιαγραφές για τα απαιτούμενα προσόντα για την κατάληψη της θέσης του Προέδρου, είναι πτυχία ανωτάτου εκπαιδευτικού ιδρύματος της ημεδαπής ή αλλοδαπής, μεταπτυχιακό κατά προτίμηση σε συναφή αντικείμενα και πρότεινα να διαγραφεί η λέξη «κατά προτίμηση», υπό την έννοια ότι μπορεί να ερμηνευτεί ότι οποιοσδήποτε έχει κάποιο μεταπτυχιακό, μπορεί να διοριστεί σε αυτή τη θέση. Ο κ. Sansas είπε, επί παραδείγματι, ότι διαφωνεί με αυτό, διότι ο Jan Woerner δεν είναι διαστημικός και αυτό δυστυχώς είναι λάθος. Ο Jan Woerner είναι φίλος μου, είναι πολιτικός μηχανικός και ήταν Πρόεδρος του Τεχνικού Πανεπιστημίου στη Γερμανία και ήταν Πρόεδρος της Γερμανικής Διαστημικής Υπηρεσίας. Έχει τεράστια εμπειρία ως διοικητικός τεχνικός. Τέλος πάντων δεν συζητάμε για τον κ. Woerner. Συζητάμε για το πώς θα προστατεύσουμε αν θέλετε, τον κ. Υπουργό από πιέσεις.

Βέβαια, δεν χρειάζεστε προστασία κ. Παππά, το ξέρω αυτό, αλλά λέω στο μέλλον δεν ξέρουμε τι θα γίνει. Αυτό ανοίγει μια πόρτα για πελατειοκρατία, αυτό λέω εγώ και όλοι μας προσπαθούμε να αποφύγουμε αυτές τις καταστάσεις. Λοιπόν, συνεχίζω να επιμένω ότι θα ήταν πολύ καλό να διαγραφεί η λέξη «κατά προτίμηση». Σχετικά με τη λέξη για το τι ορίζεται ως διαστημικό αντικείμενο. Στην πραγματικότητα, υπάρχει ο ορισμός και αυτό που έχουμε προτείνει είναι απλώς μια πρόσθεση μιας λέξης στο άρθρο, το οποίο είχα πει ότι κάθε αποσπώμενο τμήμα ενός αντικειμένου, γιατί αυτό το κάνει πιο πολύ σαφές από την παρούσα διατύπωση και δε νομίζω ότι θα υπάρχει κάποιο νομικό πρόβλημα.

Σχετικά με την οργάνωση. Γιατί να είναι Ελληνικός Οργανισμός Διαστήματος και να έχει τις αρμοδιότητες και την ευελιξία που έχει; Σ’ αυτό προσπαθώ να απαντήσω και σε 2 ή 3 ερωτήσεις. Ο κ. Κάτσης είπε πως θα στελεχωθεί νομίζω αυτό που λέει το νομοσχέδιο, είτε ότι πρέπει να υπάρχει ευελιξία στη στελέχωση του Οργανισμού, διότι η διαστημική επιστήμη είναι μια επιστήμη ακριβείας και δεν είναι απλώς διοίκηση, χρειάζεται και πολύ βασική γνώση. Και εάν η προκήρυξη είναι τέτοια που δεν δίνει ελατήρια σε ανθρώπους οι οποίοι είναι περιζήτητοι, για να θέλουν να προσφέρουν στη χώρα τους, τότε θα είναι δύσκολο να έχουμε ανθρώπους τους οποίους θα λέμε να έχουμε. Πρέπει να υπάρχει μέγιστη ευελιξία και έχω την εντύπωση ότι αυτή η ευελιξία έχει συζητηθεί μέσα στο νομοσχέδιο. Και για τουλάχιστον 10 προσλήψεις από τις βασικές θα υπάρχει αυτή η δυνατότητα. Είναι βασικό να έχουμε ανθρώπους που θέλουν να εργαστούν στον διαστημικό τομέα και επιπλέον, ας μην ξεχνάμε ότι αυτοί οι άνθρωποι θα μας εκπροσωπούν και στις υπηρεσίες στην αλλοδαπή, στα συμβούλια της ΙΣΑ και άλλων οργανισμών. Ξέρετε οι Ευρωπαίοι, οι Αμερικανοί και άλλοι, κοιτούν τα βιογραφικά και όταν τους στείλουμε κάποιον εκπρόσωπο που δεν έχει τα προσόντα το ξέρουν σήμερα με το Google ότι δεν μπορεί να κρυφτεί κανένας.

Το κύρος της υπεράσπισης των θέσεων μας, εξαρτάται από τα προσόντα του ατόμου. Το λέω αυτό από προσωπική πείρα διότι εκπροσώπησα την Ελλάδα για ένα διάστημα στο συμβούλιο της ΙΣΑ και μπορούσα να εκφράσω μια γνώμη και να γίνει σεβαστή, κυρίως επειδή με ήξεραν οι άνθρωποι από την υπηρεσία μου στην ΝΑΣΑ και στις άλλες θέσεις. Θέλω να σας πω ότι, έχει σημασία να στείλουμε ανθρώπους με κύρος και αν δεν έχουμε τη δυνατότητα να τους προσλάβουμε και να τους αναθέσουμε αυτές τις τοποθετήσεις σε συμβούλια, σε υπηρεσίες και σε εκπροσωπήσεις Επιτροπών, τότε δεν θα μπορούμε να κάνουμε τη δουλειά μας σωστά και γι’ αυτό, νομίζω ότι έχει σημασία να έχουμε όσο το δυνατόν περισσότερη ευελιξία και αυτό εννοούσα όταν είχα ξαναβρεθεί στην Επιτροπή Έρευνας και Τεχνολογίας και είπα παρόμοια πράγματα διότι τα πίστευα και προέρχονται από μεγάλη εμπειρία τις τελευταίες πέντε δεκαετίες. Σχετικά με αυτά που είπε ο εκπρόσωπος της ΓΓΕΤ για τον τρόπο με τον οποίο είναι οργανωμένες οι υπηρεσίες διαστήματος στην Ευρώπη, έχω πολλές διαφωνίες. Νομίζω ότι οι πληροφορίες δεν είναι σωστές, αλλά δεν θα καθίσω να συζητήσω τώρα την κάθε άποψη. Μπορώ να σας πω ότι η υπηρεσία, όπως έχει σχεδιαστεί σε αυτό το νομοσχέδιο, είναι αυτό που χρειάζεται η Ελλάδα και δεν διαφέρει βασικά στην ουσία της, όχι μόνο στον οργανισμό, αν είναι εταιρία ή δημόσια υπηρεσία, αλλά στις δομές, στην ευελιξία, στην αξιοκρατία. Αυτά τα θέματα είναι τα βασικά.

Η κύρια Ασημακοπούλου είχε αντιρρήσεις σχετικά με τη νομική μορφή. Μίλησα γι’ αυτό, για τη στελέχωση, επίσης για τις αρμοδιότητες του Υπουργού. Αυτές είναι οι σημειώσεις που μπόρεσα να κρατήσω.

Τέλος, ο εκπρόσωπος των Ανεξαρτήτων Ελλήνων ρώτησε γιατί δεν κάναμε τίποτα μέχρι τώρα. Το θέμα δεν είναι ότι δεν κάναμε τίποτα. Το θέμα είναι ότι δώσαμε τις συνδρομές μας και δεν παίρναμε τις βιομηχανικές επιστροφές. Δηλαδή, αυτά τα λεφτά δεν έρχονταν πίσω στη χώρα. Άρχισαν να έρχονται μετά το 2010, αλλά πρέπει να σημειώσουμε, με επιλογές των Ευρωπαίων και όχι της Ελλάδας. Δηλαδή, είχα την εμπειρία από πρώτο χέρι, διότι η επιτροπή της Ελλάδος, ο ΕΟΔ, ήταν μόνο κατά όνομα επιτροπή. Ο εκπρόσωπος του ΕΟΔ βασικά έλεγε τι χρειάζεται ο ΕΟΔ και αυτή η θέση γινόταν αυτομάτως δεκτή από την ελληνική εκπροσώπηση. Εμείς δεν είχαμε λόγο να πούμε ότι χρειαζόμαστε να κατευθύνουμε τις επιστροφές στις τάδε δραστηριότητες. Αυτό ούτε ευπρεπές ήταν, ούτε βοηθούσε τις ανάγκες της χώρας για ανάπτυξη. Για αυτό χρειάζεται ο συντονισμός, ο προγραμματισμός και το στρατηγικό πλαίσιο, μέσα από το οποίο θα προσπαθήσουμε να διοικηθεί αυτή η συμμετοχή της χώρας στο διάστημα.

ΕΥΗ ΚΑΡΑΚΩΣΤΑ (Προεδρεύουσα των Επιτροπών): Το λόγο έχει ο κύριος Πότσης.

Δρ. ΑΘΑΝΑΣΙΟΣ ΠΟΤΣΗΣ (Πρόεδρος του Δ.Σ. της Ένωσης Ελληνικών Βιομηχανιών Διαστημικής Τεχνολογίας και Εφαρμογών (ΕΒΙΔΙΤΕ)): Από τη δική μου πλευρά, θα προσπαθήσω να απαντήσω στον κύριο Κάτση και στην κυρία Ασημακοπούλου, οι οποίοι στην ουσία έθεσαν την ίδια ερώτηση, για το ποιες θα είναι οι επιπτώσεις που περιμένουμε από την ίδρυση της Ελληνικής Διαστημικής Εταιρίας. Θα ήθελα να σας πω κάποια πράγματα τα οποία έχουμε βιώσει αυτά τα χρόνια. Αυτά τα χρόνια βιώσαμε μια πάρα πολύ μεγάλη κρίση, όπως ξέρετε, η οποία επηρέασε τις ζωές όλων μας. Μπορώ, όμως, να σας πω ότι, παράλληλα, 40 εταιρείες, οι οποίες δραστηριοποιούνται στο χώρο του διαστήματος, κατάφεραν ακόμη και αυτά τα 8 χρόνια της κρίσης να έχουν αύξηση του τζίρου τους, να αυξάνουν κάθε χρόνο τις θέσεις εργασίας και σιγά - σιγά να γίνονται ακόμη περισσότερες. Αυτό σημαίνει ότι βασίζονται σε ένα υγιές ελληνικό επιστημονικό δυναμικό, το οποίο θέλει να μείνει στη χώρα και να δημιουργήσει, μέσα σε ένα πλαίσιο το οποίο μέχρι σήμερα υποστήριζε αποκλειστικά και μόνο τη συνεργασία και την οργάνωση της χώρας μας απέναντι στον Ευρωπαϊκό Οργανισμό Διαστήματος.

Ακούσαμε πριν ότι η Γ.Γ.Ε.Τ. ασχολείται αποκλειστικά και μόνο με το τι κάνει η Ευρώπη στο διάστημα, όμως πρέπει να ξέρετε ότι η Ευρώπη στο διάστημα έχει το δικό της διαστημικό πρόγραμμα. Αυτό σημαίνει ότι αποφασίζει για κάποιες αποστολές και τα υποσυστήματα των δορυφόρων και της υποστήριξης των δορυφόρων αυτών στο έδαφος, τα βγάζει με τη μορφή διαγωνιστικών διαδικασιών για τις ευρωπαϊκές βιομηχανίες. Αυτές, λοιπόν, οι σχεδιάσεις που κάνει η Ε.Ε. δεν σημαίνει κατ' ανάγκη ότι ταυτίζονται με τις προτεραιότητες της εγχώριας βιομηχανίας διαστήματος. Δεν θα περιμένει η βιομηχανία πότε ο Ευρωπαϊκός Οργανισμός Διαστήματος θα αποφασίσει να σχεδιάσει μια αποστολή για να χρησιμοποιήσει ένα υποσύστημα που ενδιαφέρει μια βιομηχανία κάθε 4 ή 5 χρόνια.

Αναφέρθηκε πριν ότι υπάρχει μια τεράστια αγορά διαστήματος έξω από την Ευρώπη. Είναι μια αγορά την οποία εμείς μέχρι τώρα δεν τη βλέπαμε ή, αν θέλετε, την βλέπαμε με την ιδιωτική πρωτοβουλία μιας ομάδας, όπως είναι η Ένωσή μας, με την υποστήριξη του Υπουργείου Εξωτερικών, προσπαθώντας να πάμε και να κάνουμε διαστημική πολιτική με τους Κινέζους, τους Ιάπωνες και τους Ινδούς, προκειμένου να διεκδικήσουμε μεγαλύτερο κομμάτι της πίτας από αυτό που έχουμε, κάτι το οποίο, όπως καταλαβαίνετε, μέχρι σήμερα δεν το είχαμε.

Επομένως, αυτό το οποίο προσδοκά η βιομηχανία διαστήματος είναι η χώρα οργανωμένη να πάει με κάποια επιτροπή, με κάποια εταιρεία ή με κάποια οντότητα, η οποία θα διεκδικήσει από τις χώρες αυτές που έχουν τεράστιο κομμάτι, επαναλαμβάνω, της αγοράς του διαστήματος, να κρατήσει τους επιστήμονες στη χώρα, να βοηθήσει, έτσι ώστε οι εταιρείες αυτές να συνεχίσουν να μεγαλώνουν με μεγαλύτερους ρυθμούς, να δημιουργήσουν νέες θέσεις εργασίας, να φέρουν Έλληνες επιστήμονες από το εξωτερικό και παράλληλα, κάτι το οποίο μέχρι στιγμής το αντιμετωπίζαμε με μια πολύ αρνητική προδιάθεση, αυτήν όλη την ενεργητικότητα που υπάρχει στους νέους Έλληνες επιστήμονες και μηχανικούς που φτιάχνουν τη νεοφυή επιχειρηματικότητα, να την οδηγήσει και στο καινοτόμο τομέα του διαστήματος, κάτι το οποίο επίσης η Ε.Ε. το ενισχύει, εκτός από εμάς.

Στην Ευρώπη για παράδειγμα υπάρχουν αυτή τη στιγμή 17 incubators, τα οποία δραστηριοποιούνται στο διάστημα και στην Ελλάδα όταν οι εμβυθιτές σε συνεργασία με το space cluster το πρότεινε, η απάντηση ήταν ότι όχι, αρκετές εταιρείες έχουμε που απασχολούνται με το διάστημα, δεν θέλουμε άλλες.

Η δεύτερη ερώτηση της κυρίας Ασημακοπούλου για το εάν η νομική μορφή της εταιρείας είναι ενδεδειγμένη ή όχι, εγώ θα ήθελα απλώς να προσθέσω ότι εμείς θέλουμε μια μορφή που να είναι ευέλικτη. Ξέρετε ότι το διάστημα δεν περιμένει μήνες για να πάρεις μια απόφαση, η τεχνολογία τρέχει, χρειάζεσαι δηλαδή μια μορφή που να είναι ευέλικτη και να μπορεί με γρήγορες διαδικασίες να αποφασίσει να στείλει κάποιους Έλληνες εκπροσώπους σε ένα συνέδριο, που προέκυψε να είναι σε τρεις εβδομάδες και όχι μετά από ένα χρόνο, και στο οποίο θα πρέπει να μπορούν να πάνε και να πάρουν τις εσωτερικές εγκρίσεις που ,μέχρι τώρα ήταν και αυτό πάρα πολύ δύσκολο. Άρα, θέλουμε μια μορφή που να μπορεί να ακολουθεί τη δυναμική που έχει αναπτυχθεί στο συγκεκριμένο κλάδο και να οδηγήσει τη χώρα όσο πιο γρήγορα στην ανάπτυξη στο συγκεκριμένο χώρο.

Τέλος, να απαντήσω για το ποιος είναι ο προσδιορισμός για το που μπορεί να φθάσει το οικονομικό μέγεθος. Να σας πω ότι το διάστημα είναι το όριο. Καταλαβαίνετε, όπως σας είπα και πριν, ότι η βιομηχανία όλα αυτά τα χρόνια με μηδενική βοήθεια, κατάφερε κάθε χρόνο να αυξάνει τον κύκλο των εργασιών της, με ένα οικονομικό περιβάλλον πολύ αρνητικό με τις τράπεζες στην κατάσταση που γνωρίζουμε με τους Έλληνες επιστήμονες και μηχανικούς να φεύγουν από τη χώρα. Η βιομηχανία αυτή κατάφερε να αυξήσει σε αυτό το περιβάλλον τον κύκλο των εργασιών της. Άρα, μπορώ να φανταστώ ότι εάν δημιουργηθεί το κατάλληλο περιβάλλον όπου το κράτος θα βοηθήσει την προσπάθεια αυτή που είναι εξελεκτική, θεωρώ ότι θα έχουμε πολύ καλά αποτελέσματα.

Κλείνοντας θα προσπαθήσω να απαντήσω στην τελευταία ερώτηση, γιατί δεν το είχαμε κάνει μέχρι τώρα. Θα ήθελα να πω ότι το διάστημα είναι ένα ακριβό σπορ. Χρειάζονται επενδύσεις, χρειάζονται να δημιουργηθούν στη χώρα οι κατάλληλες υποδομές, οι οποίες είναι ακριβές υποδομές, προκειμένου το προϊόν που θα σχεδιαστεί και θα φτιαχτεί θα πιστοποιηθεί για τις ακραίες συνθήκες που επικρατούν στο διάστημα. Άρα, η βιομηχανία και τα προϊόντα έπρεπε να περάσουν μια διαδικασία ωρίμανσης. Η ωρίμανση αυτή έγινε όταν η Ελλάδα έγινε μέλος του ευρωπαϊκού οργανισμού διαστήματος το 2005. Άρα, χρειαστήκαμε 10 χρόνια προκειμένου να ωριμάσουμε την βιομηχανία. Η χώρα μας δεν είχε ιστορία στο διάστημα, στη βιομηχανία, όπως είχαν οι χώρες του Ανατολικού Μπλοκ, λόγω του ψυχρού πολέμου, όπως η Ουγγαρία, η Τσεχία κ.λπ.. Στην Ελλάδα δεν είχαμε μια τέτοια δραστηριότητα την περίοδο εκείνη, όπου επενδύονταν πάρα πολλά χρήματα. Εμείς αυτό που κάναμε ήταν να χρησιμοποιήσουμε τεχνογνωσία και τεχνολογία από περιφερειακούς τομείς, από την μικροηλεκτρονική, από τα σύνθετα υλικά, από το λογισμικό, από την άμυνα, οι οποίοι είχαν το ποιοτικό κομμάτι εκείνο που χρειαζόταν προκειμένου να κτίσουμε μια καινοτόμα βιομηχανία από το μηδέν. Άρα, αξιοποιήσαμε αυτά τα 10 χρόνια που μας δόθηκαν ως συμμετοχή στον ευρωπαϊκό οργανισμό διαστήματος προκειμένου να ωριμάσουμε τη βιομηχανία. Άρα, είμαστε τώρα στην κατάλληλη στιγμή που χρειαζόμαστε τη βοήθεια του κράτους και της πολιτείας προκειμένου να κάνουμε το επόμενο βήμα, όχι μόνο ως βιομηχανία, ως χώρα αν θέλετε. Ευχαριστώ πολύ.

ΕΥΗ ΚΑΡΑΚΩΣΤΑ (Προεδρεύουσα των Επιτροπών): Το λόγο έχει ο κ. Jorge Sanchez.

Δρ. JORGE A. SANCHEZ – ΠΑΠΑΣΠΗΛΙΟΥ (Μέλος του Συντονιστικού Συμβουλίου του Ελληνικού Συνεργατικού Σχηματισμού Διαστημικών Τεχνολογιών και Εφαρμογών (si-Cluster) και Chief of Strategy and Financial Officer του Corallia): Ευχαριστώ πολύ θα προσπαθήσω και εγώ να καλύψω τις δύο εξειδικευμένες ερωτήσεις. Πριν από αυτό, χωρίς να θέλω να έρθω σε αντιπαράθεση με τον κ. Κριμιζή, να πω ότι ο κ. Βέρνερ δεν θα μπορούσε να προσληφθεί στην εταιρεία εάν η αλλαγή που πρότεινε ο κ. Κριμιζής γινόταν. Η τοποθέτηση του άρθρου είναι ακριβώς όπως πρέπει. Θα πρέπει οι άνθρωποι που θα είναι εκεί να είναι εγνωσμένης αξίας, παγκόσμιου κύρους και αν έχουν και σπουδές κατάλληλες και συναφείς, ακόμη καλύτερα.

Έρχομαι στα θέματα των start up και των προγραμμάτων. Το διάστημα είναι ένας χώρος που δημιουργεί αξία πάνω από 200 δισεκατομμύρια ευρώ, παγκοσμίως. Το 50% από αυτά προέρχονται από το δημόσιο τομέα και το άλλο 50% από τον ιδιωτικό τομέα. Ο λόγος που είναι ένας μοναδικός χώρος, είναι διότι είναι στρατηγικής σημασίας για όλες τις χώρες.

Το intern of investment του διαστήματος, δηλαδή τι επενδύω και τι παίρνω πίσω, είναι 1 ένα προς 7. Αυτό έχει προκύψει από την τελευταία μελέτη που έκανε η ESA. Άρα βάζω 1 ευρώ σε οτιδήποτε αφορά το διάστημα, θα μου επιστραφούν 7 ευρώ. Είναι από τις μεγαλύτερες αναλογίες, οι οποίες υπάρχουν σε οποιοδήποτε κλάδο. Τα τελευταία δέκα χρόνια, η ανάπτυξη στο χώρο παγκοσμίως, κινείται στο 8% με 9%, πλησιάζει το διψήφιο νούμερο 10%. Επομένως είναι ένας χώρος, στον οποίο πρέπει και εμείς ως χώρα να επενδύσουμε, γιατί θα μπούμε σε αυτό το αντίστοιχο «άρμα».

Οι αλλαγές που γίνονται παγκοσμίως στο χώρο, είναι εξαιρετικά μεγάλες, έχουμε constellations δορυφόρων και έχουμε καταφέρει και με τον ιδιωτικό τομέα -για όλα τα πράγματα για τα οποία μπορεί και κάνει επιστροφή- να έχουμε επιστροφή, ευτυχώς για το μέλλον μας, και έχουμε τη δυνατότητα ξανά να στέλνουμε πράγματα στο διάστημα. Έχουμε εικόνες υψηλής ανάλυσης, που δίνονται δωρεάν από προγράμματα, όπως το Copernicus πλέον, τα νέα συστήματα τα ευρωπαϊκά Galileos, μια πραγματική επανάσταση. Κυρίες και κύριοι, ξυπνάτε το πρωί και μέχρι να κοιμηθείτε, χρησιμοποιεί ο μέσος άνθρωπος περίπου τις υπηρεσίες 30 δορυφόρων και αυτό θα μεγαλώσει όλο και περισσότερο.

Το δεύτερο στοιχείο, λοιπόν, για να καλύψω το κομμάτι των startups, είναι ότι όλοι ξέρετε ότι υπάρχει μια τεράστια αιμορραγία των νέων μας, την οποία πρέπει να αναστρέψουμε και να τους φέρουμε πίσω. Το διάστημα είναι ένας χώρος, ο οποίος δημιουργεί όραμα. Ο Κένεντι έκανε την μεγάλη αλλαγή στις Ηνωμένες Πολιτείες, όταν πρότεινε το πρόγραμμα για να πάνε στην Σελήνη.

Έχω ακούσει τις προτάσεις και του Υπουργού στο χώρο, και ήδη έχει πάρει κάποιες δράσεις γι’ αυτό, μπορεί να δημιουργήσει ένα αντίστοιχο τέτοιο όραμα, για να επιστρέψουν όλοι αυτοί οι επιστήμονες που βρίσκονται στο εξωτερικό και να κάνουμε μια επανάσταση. Το διάστημα είναι ο πιο high-tech χώρος που υπάρχει. Οι τεχνολογίες που αναπτύσσονται εκεί είναι τόσο πολύπλοκες, για να μπορούν να λειτουργούν σε αυτό τον χώρο, που οποιαδήποτε μεταφορά τους, σε οποιοδήποτε άλλο οικονομικό κλάδο, δημιουργεί τεράστια αξία.

Για την startup, λοιπόν, που αναφέρθηκε, αυτό που λείπει είναι, ότι όταν δεν έχουμε στρατηγική, δεν μπορούμε να εστιάσουμε. Δεν ξέρουμε ποιες είναι οι ανάγκες, κάνουμε αποσπασματικές προσπάθειες, δεν εστιάζουμε τη βιομηχανία μας στα πανεπιστήμια σε αυτά τα πράγματα που πρέπει, επομένως δεν μπορούμε να καθοδηγήσουμε τη δημιουργία δραστηριοτήτων, σε αυτά που εξυπηρετούν τη χώρα. Συνήθως, από τα προγράμματα στα οποία συμμετέχουμε ως χώρα, τα ευρωπαϊκά κ.λπ., δυστυχώς, δουλεύουμε και παράγουμε τεχνογνωσία, η οποία εξάγεται και δεν μένει τίποτα εδώ. Επομένως, πρέπει αυτό να το αναστρέψουμε. Η δημιουργία ενός Συντονιστικού Οργάνου και του Οργανισμού αυτού, ουσιαστικά θα προσφέρει αυτό. Δηλαδή να μπορέσουμε, καταρχήν, να συντονίσουμε όλες τις ανάγκες του Ελληνικού Δημοσίου με τη συμμετοχή των ανθρώπων αυτών, που πρέπει να είναι οι καλύτεροι Έλληνες στο χώρο για να μπορούμε να έχουμε μια εθνική στρατηγική, ώστε να έχουμε την κατάλληλη εκπροσώπηση. Εδώ δεν μιλάμε μόνο για την εκπροσώπηση στα ευρωπαϊκά φόρα, αλλά και το πώς θα εκπροσωπηθούμε, επίσης, στους φορείς -σε όλους που συμμετέχουν αυτή τη στιγμή- όπως στην Ιαπωνία, στην Αμερική, στη Ρωσία, στην Κίνα, που είναι μεγάλοι «παίκτες». Άρα, όλα αυτά τα πράγματα είναι που απαιτούνται, για να μπορέσουμε να καθοδηγήσουμε τους νέους στη δημιουργία αυτών των νέων startup στο χώρο.

Πολύ σημαντικό, και το γνωρίζουν όσοι ασχολούνται. Για το διάστημα, όταν κάποιος κατασκευάζει κάτι, κατασκευάζει ένα, δύο, τρία πράγματα και έπειτα αυτά εκτοξεύονται. Πρέπει να βρούμε τρόπους μεταφοράς της τεχνολογίας αυτής και σε άλλους κλάδους. Επομένως, εδώ, η δημιουργία κατάλληλων θερμοκοιτίδων, όπως τα ESA-BICs ή αντιστοίχων δραστηριοτήτων, είναι εξαιρετικά σημαντική, για να κάνουμε βιώσιμη την δραστηριότητα του διαστήματος. Παρομοίως, λοιπόν, για τα ευρωπαϊκά και άλλα προγράμματα. Να πω ότι καταρχήν, δυστυχώς, η χώρα τα τελευταία χρόνια, υποχρεωτικά, συμβάλλει, σύμφωνα με τους κανονισμούς των διεθνών οργανισμών, με τις χρηματοδοτήσεις σε αυτούς τους φορείς. Σε κάποιες περιπτώσεις, όπως η ESA, αυτές πρέπει να επιστρέφονται πίσω, με αυτό που λέμε γεω-επιστροφή. Τα τελευταία χρόνια αυτή η επιστροφή ήταν κάτω από ένα, δηλαδή δεν παίρναμε πίσω αυτά που επενδύαμε.

Επομένως, πιστεύω ότι με τη δημιουργία της κοινής στρατηγικής, θα μπορέσουμε να ενισχύσουμε αυτό το κομμάτι της γεωεπιστροφής και να κάνουμε μάλιστα, τα προγράμματα να είναι πιο κατάλληλα για τις ανάγκες της χώρας.

Οι ανάγκες της χώρας είναι η γεωργία ακρίβειας, είναι τα ναυτιλιακά, πώς θα εξυπηρετήσουμε δηλαδή με αυτήν την οριζόντια τεχνολογία, όπως λέμε Key Enabling Technologies, τέτοιες τεχνολογίες, τις πραγματικές ανάγκες των οικονομικών δραστηριοτήτων που μας ενδιαφέρουν, αλλά και την καθημερινή δουλειά, εργασία και ζωή του Έλληνα πολίτη. Θα ήθελα να πω, λοιπόν, ότι δεν υπήρχε απουσία της Ελλάδας από τα φόρα. Υπήρχε παρουσία, αλλά αυτή η παρουσία αν γίνει πιο συντονισμένα με αυτό το οποίο προτείνεται, θα έχουμε ακόμη μεγαλύτερα οφέλη να κερδίσουμε ως χώρα και γι' αυτό, θα ήθελα και εγώ προσωπικά να ευχαριστήσω την ΓΓΕΤ, γιατί στην εκπροσώπηση που είχε στην ESA, φυσικά και συνέβαλε, γιατί από εκεί προέκυψε η πρόταση να είμαστε μέλη του οργανισμού και συνέβαλε όλα αυτά τα χρόνια να έχουμε μια αξιοπρεπή παρουσία, γι' αυτό και η σύστασή μου είναι για να υπάρχει και συνέχεια του κράτους, όλα τα στελέχη τα οποία στην ΓΓΕΤ συνέβαλαν σε αυτό το εγχείρημα, να έρθουν και να συμβάλουν στην δημιουργία των νέων αυτών δραστηριοτήτων που προτείνονται.

ΕΥΗ ΚΑΡΑΚΩΣΤΑ (Προεδρεύουσα των Επιτροπών): Το λόγο έχει ο κ. Πρωτόπαπας.

ΧΡΙΣΤΟΔΟΥΛΟΣ ΠΡΩΤΟΠΑΠΠΑΣ (Διευθύνων Σύμβουλος της HELLAS SAT): Στον κ. Κατσίκη, θα απαντήσω ότι δεν υπάρχει σύγκρουση συμφερόντων και μάλιστα σε μια σύμβαση που έχουμε με το δημόσιο, η οποία είναι κυρωμένη με νόμο.

Αναφορικά με την ερώτηση της κυρίας Ασημακοπούλου για το θέμα της αποτίμησης της σύμβασης, η πρώτη σημασία που υπογράφτηκε τον Αύγουστο 2001, προέβλεπε να είναι τρεις αναμεταδότες και 1 εκατομμύριο ευρώ το 2004. Οι δύο αναμεταδότες δόθηκαν τότε στο ελληνικό δημόσιο, ο τρίτος αναμεταδότης δεν δόθηκε. Υπήρχαν οι απαιτήσεις από το ελληνικό δημόσιο, τελικά λύθηκε και αυτό το θέμα με τους 17χρονους αναμεταδότες. Η δεύτερη σύμβαση που ισχύει από το 2021 μέχρι το 2041, είναι έξι αναμεταδότες και οι 17χρονοι αναμεταδότες που ήταν από προηγουμένως συν 3 Hubs, τηλεπικοινωνιακούς κόμβους, τους οποίους θα χρησιμοποιήσει η κυβέρνηση και οι ένοπλες δυνάμεις.

Εμείς από τη δική μας πλευρά, δεν αποτιμούμε σε χρήματα τους αναμεταδότες αυτούς. Ως εταιρεία, κάνουμε μακροπρόθεσμα και βραχυπρόθεσμα business plans, πόσο μάλλον να μπορέσουμε να αποτιμήσουμε ένα αντάλλαγμα από το 2021 μέχρι το 2041. Έχει γίνει μια επιτροπή από το δημόσιο, στην οποία συμμετείχαμε στις διαπραγματεύσεις, η οποία φαντάζομαι ότι θα έκανε μια δική της αποτίμηση με τους παράγοντες και τις συναρτήσεις που έχουν οι δημόσιες υπηρεσίες. Κάτι όμως, που δεν αποτιμάται με τίποτα είναι το γεγονός ότι τα κέντρα ελέγχου των δορυφόρου του συστήματος HELLAS SAT συνεχίζουν να βρίσκονται στην Ελλάδα και στην Κύπρο και σε οποιαδήποτε κρίση που θα υπάρξει στην Ελλάδα, αμέσως εκπρόσωπος του Υπουργείου, όπως προβλέπει η σύμβαση, θα βρίσκεται στο κέντρο ελέγχου για να διασφαλίσει την ομαλή παροχή υπηρεσιών προς την κυβέρνηση. Κάτι τέτοιο δεν υπάρχει σε κανένα άλλο δορυφορικό οργανισμό, που θα μπορούσε η κυβέρνηση να πάρει τέτοιου είδους υπηρεσίες.

Ως HELLAS SAT από το 2001 που είχαμε ιδρυθεί, συμμετείχαμε σε πάρα πολλές κοινές δράσεις με το ελληνικό δημόσιο και με όλες τις κυβερνήσεις. Χαρακτηριστικά, θα σας πω και θλίβομαι που το λέω αυτό, ειδικά για το γεγονός ότι δεν υπήρχε προηγουμένως μια ενιαία πολιτική στο θέμα του διαστήματος, αν θυμάστε τότε με τις φωτιές, ειδικά στην περιοχή της Πελοποννήσου, είχαμε προτείνει στην ESA και πήραμε ένα κονδύλι των 2 εκατομμυρίων ευρώ για να εφαρμόσουμε πιλοτικά συστήματα έγκαιρης προειδοποίησης στις πυρκαγιές. Δεν υπήρχε ενιαίος φορέας στην κυβέρνηση για να αποταθούμε. Αποταθήκαμε στην πυροσβεστική υπηρεσία και η πυροσβεστική υπηρεσία αρνήθηκε να ήταν τότε χρήστης των υπηρεσιών αυτών και η κυβέρνηση και η Ελλάδα έχασε ένα τεχνολογικό έργο. Με την ύπαρξη αυτής της υπηρεσίας, θα υπάρχει ένα κοινό σημείο αναφοράς, συντονισμός και των δημοσίων υπηρεσιών στον τομέα του διαστήματος, που αυτό θα έχει μια αυξημένη προστιθέμενη αξία για τη χώρα.

ΕΥΗ ΚΑΡΑΚΩΣΤΑ (Προεδρεύουσα των Επιτροπών): Το λόγο έχει ο κ. Μιχαλίτσης.

ΝΙΚΟΛΑΟΣ ΜΙΧΑΛΙΤΣΗΣ (Γενικός Διευθυντής Ανάπτυξης και Τεχνολογίας της ΕΡΤ Α.Ε.): Κυρία Πρόεδρε, ως προς την ΕΡΤ υπήρξε μια ερώτηση από την κυρία Ασημακοπούλου, σχετικά με την αποτίμηση της παραχώρησης του δορυφορικού φάσματος στον HELLAS SAT, για το κομμάτι που αφορά παραχώρηση προγραμμάτων εμπορικού χαρακτήρα και ποιο είναι αυτό το τίμημα που θα πληρώνει η ΕΡΤ.

Πρέπει να πω, αυτό το τίμημα φαίνεται και από την πρώτη παράγραφο του άρθρου 28, ότι θα καθοριστεί με κοινή υπουργική απόφαση του Υπουργού Οικονομικών και του Υπουργού Ψηφιακής Πολιτικής. Πώς γίνεται σε αυτές τις περιπτώσεις; Δεν είναι η ΕΡΤ, που καθορίζει αυτό το τίμημα, παρόλα αυτά δεν θα αποφύγω να απαντήσω, θα σας εξηγήσω. Δεν είναι, λοιπόν, η ΕΡΤ που καθορίζει αυτό το τίμημα, προφανώς θα το καθορίσουν τα δύο Υπουργεία, αυτό που γίνεται συνήθως, είναι ότι η πολιτεία θέλει να πάρει περισσότερα χρήματα και η ΕΡΤ θέλει να δώσει λιγότερα. Συνήθως όμως από την πλευρά εκείνων, οι οποίοι θα παραχωρήσουν το φάσμα καλούν κάποιους εμπειρογνώμονες, οι οποίοι κάνουν μια εκτίμηση, μια οικονομική αποτίμηση του πόσο κοστίζει αυτό. Πιστεύω, ότι έτσι θα γίνει είτε έχει γίνει, δεν γνωρίζω αν έχει γίνει από το Υπουργείο ήδη ή πρόκειται να γίνει. Έτσι γίνεται συνήθως, έρχονται κάποιοι κυρίως από πανεπιστήμια, που κάνουν μια αποτίμηση αυτού του δορυφορικού φάσματος, που πρόκειται να εκχωρηθεί.

Παρόλα αυτά, επειδή εμείς γνωρίζουμε χονδρικά ποιες είναι οι τιμές της αγοράς, θα σας πω, ότι αυτές μπορούν να κυμανθούν για αυτό το δορυφορικό φάσμα, που παραχωρείται στην ΕΡΤ και θα σας πω, γιατί δίνω τόσο ευρύ φάσμα από 200 χιλιάδες ετησίως έως 350 χιλιάδες μάξιμουμ ετησίως. Δίνω τέτοια διαφορά με μεγάλο εύρος, διότι εμείς θα κινούμαστε βάσει διαγωνισμών για να πάρουμε αυτό το δορυφορικό φάσμα. Η τιμή που θα πάρεις σε έναν διαγωνισμό εξαρτάται από πολλούς παράγοντες, πρώτον, για πόσα χρόνια κάνεις αυτόν το διαγωνισμό, είναι άλλη η τιμή που δίνουν αν το κάνεις για 30 χρόνια ή 20 ή 10 χρόνια και άλλη αν το κάνεις για ένα ή δύο χρόνια. Δεύτερον, τί ανταγωνισμός θα επιτευχθεί, σε ποιες συνθήκες κ.λπ. Αν επιτευχθεί ο μεγαλύτερος ανταγωνισμός θα έχεις καλύτερες τιμές και για αυτό δίνω ένα τέτοιο εύρος.

Θα σας έλεγα ότι μια εύλογη τιμή, αλλά δεν είμαι εγώ ο εμπειρογνώμονας που θα το πει, το λέω, επειδή δεν θέλω να μην απαντήσω στο ερώτημά σας, θα ήταν κοντά στις 300 χιλιάδες, αλλά εύλογη θα ήταν και 200 χιλιάδες, γιατί θα μπορούσε να επιτευχθεί κάτι τέτοιο μέσα σε ένα διαγωνισμό, εύλογη θα ήταν και μάξιμουμ 350 χιλιάδες. Αυτή είναι η απάντηση που μπορούμε να δώσουμε, αλλά πιστεύω ότι θα καθοριστεί με το συνήθη και κανονικό τρόπο, που μπαίνουν κάποιοι εμπειρογνώμονες από πλευράς αυτών που θέλουν να εκχωρήσουν τη διαστημική χωρητικότητα και κάνουν μια εκτίμηση του πραγματικού κόστους της αγοράς.

ΕΥΗ ΚΑΡΑΚΩΣΤΑ (Προεδρεύουσα των Επιτροπών): Το λόγο έχει ο κ. Παπαδόπουλος.

ΠΑΝΑΓΙΩΤΗΣ ΠΑΠΑΔΟΠΟΥΛΟΣ (Μηχανικός Διαστήματος - μέλος της Ένωσης Ελλήνων Φυσικών (ΕΕΦ) και Πρύτανης της Πολυτεχνικής Σχολής του American University of Athens): Κυρία Πρόεδρε, επανέρχομαι και θα ήθελα να θέσω ορισμένα πράγματα. Το διάστημα σου δίνει μια ολιστική άποψη των πραγμάτων, πως όλα τα οικοσυστήματα από κάτω αλληλοπλέκονται και έχεις μια σφαιρικότητα. Αυτό είναι το σημείο αναφοράς. Η εφαρμογή στο διάστημα είναι τηλεπιτήρηση. Για την ακριβή γεωργία, μπορείς να συντονίσεις την γεωργία σου καλύτερα όσον αφορά στις καλλιέργειές σου, να έχεις μεγαλύτερη αποδοτικότητα και πολλές τέτοιες εφαρμογές. Το τοπίο τώρα είναι διάσπαρτο στη χώρα, το καταλαβαίνουμε όλοι και νομίζω ότι όλοι θέλουμε αυτό που γίνεται και είναι προς έπαινος του Υπουργού.

Από την άλλη, θέλω επίσης να τονίσω το γεγονός ότι είμαστε σε μια εποχή που τρέχει πολύ γρήγορα τεχνολογικά, όπως είπαν οι προλαλήσαντες. Το να μπούμε σε αυτόν τον τομέα ακολουθώντας γιατί πρέπει να μπούμε, δεν είναι αρκετό. Πρέπει να μπούμε δυναμικά, εξειδικευμένοι σε ορισμένα πράγματα, που εμείς μπορούμε να κάνουμε καλύτερα από τους ομίλους. Αυτό είναι ακρογωνιαίος λίθος. Δηλαδή, δεν είναι να κάνουμε κι εμείς ότι κάνουν οι άλλοι, για να έχουμε κι εμείς έναν Οργανισμό και να λέμε ότι, εντάξει, έχουμε έναν Οργανισμό διαστημικό. Πρέπει να μπορέσουμε να καρπωθούμε από την νέα εποχή. Πρέπει να επικεντρωθούμε στα στρατηγικά μας πλεονεκτήματα που είναι το έμψυχο υλικό, η στρατηγική μας θέση π.χ.. Σ' αυτό επανέρχομαι πάλι, όσον αφορά την διαστημική πύλη Καλαμάτας. Η γεωγραφική της θέση την κάνει σαν υποδομή διαστημική πανευρωπαϊκά ενδιαφέρουσα και παγκοσμίως ενδιαφέρουσα. Θα ήθελα, επίσης, να πω ότι συνήθως αυτά τα πράγματα όταν ξεκινάει ένας Οργανισμός του δίνεις ένα χάρτη, έναν οδικό χάρτη, ένα τεχνολογικό χαρτί. Του δίνεις ορισμένα π.χ. εμπόδια για να μπορέσει να επιλύσει. Και μετά ανεβάζεις τον πήχη λίγο παραπάνω… και λίγο παραπάνω.. και λίγο παραπάνω….

Έτσι έχει λίγο-πολύ εξελιχθεί η αεροδιαστημική διεθνώς και στην Αμερική θα έλεγα στη δεκαετία του 60 με τις διάφορες αποστολές «APOLLO» που ήταν σταδιακά πιο απαιτητικά τεχνικά αποστολές Όποτε, κάτι παρόμοιο πρέπει να ακολουθηθεί και εδώ πέρα, δίνοντας τεχνολογικά θέματα στον Οργανισμό, στη βιομηχανία, να μπορέσει να τα επιλύσει για την χώρα. Όσον αφορά τώρα τον Οργανισμό και αυτά που ειπώθηκαν, πρέπει να υπάρχουν δείκτες απόδοσης. Ένας Οργανισμός όταν διοικείται πρέπει να παρακολουθείς και να βλέπεις την απόδοσή τους, τους στόχους που έβαλε και με την επιτυχία πέτυχε τους στόχους του. Επίσης, σημαντικό είναι αυτό που ειπώθηκε πριν εδώ από τους εκπροσώπους του Cluster, είναι η δημιουργία κρίσιμης μάζας σε ορισμένα εξειδικευμένα θέματα. Π.χ., έχουμε πολύ καλά θέματα εδώ πέρα στην Ελλάδα όσον αφορά την νανοτεχνολογία. Πως η νανοτεχνολογία, που έχει πάρα πολλές εφαρμογές, μπορεί να δημιουργήσει για τη χώρα μια ολόκληρη βιομηχανία σε σχέση με τη διαστημική; Η γεωργία, π.χ.. Το γεγονός ότι αυτός ο χώρος είναι ένας νεανικός χώρος και θα πρέπει η νεολαία και οι νεότερες γενιές να στελεχωθεί γύρω από αυτό το πνεύμα και όχι απλούστατα να πιάσουμε κάποιες θέσεις, που να δημιουργήσουμε κάποια περισσότερη αδράνεια σε ότι γίνεται μέχρι τώρα.

Θα πρότεινα στον Υπουργό να φτιάξει μια αποκεντρωτική δομή στο θέμα αυτό εδώ. Θα μπορούσε να υπήρχε ένα κεντρικό σημείο αναφοράς σε διοικητικό κέντρο στην Αθήνα με αποκεντρωτικές διοικήσεις στη νότια Ελλάδα και στη βόρεια Ελλάδα, με εξειδικευμένες δράσεις στη γεωργία και στην άμυνα, π.χ. στη νότια Ελλάδα και στη βόρεια Ελλάδα κάποια άλλη διοίκηση με θέματα όσον αφορά διεθνείς σχέσεις, εκπαίδευση, τέτοια πράγματα. Αυτό θα βοηθήσει την αποκέντρωση. Θα βοηθήσει να δεθεί γύρω από αυτά τα κέντρα και τοπικά τα πανεπιστήμια, τα ινστιτούτα και τα Τ.Ε.Ι. και τοπικές βιομηχανίες και θα δώσει άλλη δυναμικότητα στη χώρα, στις περιφέρειες, από όπου χρειάζεται να ξεκινήσει η οικονομική ανάκαμψη της χώρας μας, κατά την άποψή μου.

Θέλω, επίσης, να πω ότι μόνοι μας θα καταφέρουμε κάποια πράγματα, αλλά είναι σημαντικό να μπορέσουμε να δέσουμε το άρμα μας πάνω σε ήδη «παίκτες», όπως αναφέρθηκε προηγούμενα. Και αυτοί οι «παίκτες» είναι οι διεθνείς εταιρείες που ήδη έχουν σ' αυτό τον τομέα είναι μπροστά και ίσως ο κ. Κριμιζής να έχει σε αυτά εμπειρία και γνώσεις και contacts να μπορέσει να φέρει στο τραπέζι. Αλλά, δίπλα σε αυτούς θα μάθουμε και εμείς πολύ γρήγορα, πρώτα απ' όλα λύνοντας τα προβλήματα της χώρας μας καλύτερα και πιο φθηνά και δεύτερον επικεντρώνοντας σε τομείς που μπορούν να φέρουν πλούτο στην χώρα, όχι να κάνουμε ό,τι κάνουν οι άλλοι, αλλά να φέρουμε κάτι καινοτόμο που να δημιουργήσει υπεραξίες.

Αυτό που ειπώθηκε πριν όσον αφορά την επιστροφή στη χώρα, αν δεν έχεις όλο το φάσμα των δραστηριοτήτων να συμμετέχεις από την αρχή μέχρι το τέλος από την έρευνα μέχρι και την χρήση, να έχεις σε αυτή την αλυσίδα σχέσεων να έχεις μέσα οργανική θέση και υποστήριξη και τοπική εδώ πέρα παρουσία, συνήθως όλα αυτά που κάνουμε εδώ πάνε στη Γερμανία ή στην Γαλλία και έτσι χάνεται ο πλούτος για τη χώρα. Εκεί πρέπει να επικεντρωθούμε. Να φτιάξουμε ένα φάσμα σχέσεων με την αιγίδα του Οργανισμού εδώ που να τροφοδοτήσει όλη αυτή την αλυσίδα από την έρευνα, τα ινστιτούτα, τα πανεπιστήμια, το Cluster, τη βιομηχανία μέχρι και τοn τελικό χρήστη που θα είναι η χώρα εδώ, οι διάφορες υπηρεσίες της, οι διάφορες δομές της και παράλληλα με αυτό θα είναι και ελεύθερες οι εταιρείες να δημιουργήσουν start ups και τέτοια θέματα. Έτσι πρέπει να πραγματοποιηθεί, μέσα σ' αυτό το πλαίσιο.

Θέλω πάλι να έρθω στο θέμα της διαστημικής υποδομής. Μπορεί να έχεις τα πάντα στο διάστημα, αλλά ειδικά σε αυτό το παιχνίδι που τρέχει τώρα ραγδαία δεν είναι αρκετό να πούμε και εμείς συμμετέχουμε στο διάστημα. Γιατί μπαίνουμε τώρα; Γιατί μπαίνουν και άλλες χώρες μικρές. Δεν είμαστε μόνο εμείς που μπαίνουμε στο διάστημα. Η Αμερική και Ρωσία το ΄60,΄70,΄80 ήταν δισεκατομμύρια. Τώρα η τεχνολογία έχει κατά πολύ δώσει δυνατότητες σε μικρές χώρες να μπουν. Πρέπει, όμως, να μπουν στρατηγικά, στοχευμένα και με δράσεις που να φέρνουν αποτέλεσμα για τη χώρα και όχι όπως λέτε να κάνουμε και εμείς έναν άλλον Οργανισμό, που ίσως γινόταν και με κάποιον άλλο τρόπο πιο πριν. Επίσης θέλω να μιλήσω για το Stern, δηλαδή, έχουμε ξεκινήσει μια προσπάθεια να κάνουμε πανελλήνιο διαστημικό διαγωνισμό με την Ένωση Ελλήνων Φυσικών. Αυτή τη στιγμή έχουμε δύο αποστολές στην Καλαμάτα που φτιάχνουν λάδι - βάζουμε λάδι στο διάστημα - με τους μαθητές των δημοσίων και ιδιωτικών Γυμνασίων με σκοπό να δούμε τις διατροφικές αντιοξειδωτικές ιδιότητες του λαδιού στο διάστημα, που μπορεί να δημιουργήσει μια βιομηχανία για την Ελλάδα παράλληλα με αυτά που κάνουν τα παιδιά και μαθαίνουν.

Έτσι πρέπει να δούμε τα πράγματα συνολικά, ολικά επικεντρώνοντας στρατηγικά στα σημεία που πρέπει να δράσουμε και βάζοντας και συνέργειες με τα Ινστιτούτα μας και την ωραία έρευνα που γίνεται στο «ΔΗΜΟΚΡΙΤΟ» και στα άλλα κέντρα της χώρας μας. Επίσης να τελειώσω λέγοντας, ότι η αποτίμηση του πλάνου αυτού θα φτάσει γύρω στα 200 εκατ. όπως είπε ο κ. Πότσης. Η ιδιωτικοποίηση του διαστήματος που ξεκίνησε από τα τέλη του 1999 υπολογίζεται ότι είναι της τάξης του ενός τρις ετησίως επαυξανόμενη. Ένα μικρό ποσοστό, δηλαδή, το 1% - 2% από αυτό να έρθει στη χώρα καταλαβαίνετε, ότι μπορεί να αλλάξει δραματικά το προφίλ της χώρας, αρκεί, όμως, να γίνει μεθοδικά, στοχευμένα και με καλό τρόπο.

ΕΥΗ ΚΑΡΑΚΩΣΤΑ (Προεδρεύουσα των Επιτροπών): Το λόγο έχει ο κ. Κυριακόπουλος.

Δρ. ΓΕΩΡΓΙΟΣ ΚΥΡΙΑΚΟΠΟΥΛΟΣ (Λέκτορας στο Δημόσιο Διεθνές Δίκαιο της Νομικής Σχολής του Ελληνικού Καποδιστριακού Πανεπιστήμιου Αθηνών με ειδικότητα στο Δίκαιο του Διαστήματος): Θα κάνω επιγραμματικά κάποια σχόλια, γιατί δεν είχα κάποια απευθείας ερώτηση, σε όσα έχουν, ήδη, ακουστεί. Όσον αφορά τη στελέχωση προσωπικώς δεν έχω πρόβλημα με τη φρασεολογία του νομοσχεδίου, γιατί για μένα η στελέχωση είναι θέμα πράξης και διάθεσης της αρμόδιας πολιτικής εξουσίας του Υπουργείου. Θέλω να πιστεύω, ότι και η παρούσα ηγεσία του Υπουργείου, αλλά και μελλοντικοί Υπουργοί σε μελλοντικές κυβερνήσεις θα αντιληφθούν, ότι πρόκειται για έναν πολύ ειδικό Οργανισμό στον οποίο δεν χωρούν μικροκομματικές και πελατειακές λογικές και η στελέχωση θα είναι στο ύψος που πρέπει να έχει αυτός ο Οργανισμός.

Όσον αφορά τώρα τη νομική μορφή για την οποία έχει γίνει αρκετή συζήτηση η άποψή μου είναι, ότι δεδομένης της ελληνικής νομοθεσίας το ότι τελικώς επελέγη ο Ελληνικός Διαστημικός Οργανισμός να έχει τη μορφή μιας ΔΕΚΟ, μιας Ανώνυμης Εταιρίας του Δημοσίου θεωρώ, ότι είναι η βέλτιστη λύση, γιατί ακολουθεί το υπάρχον μοντέλο, ότι, δηλαδή, οι διαστημικές υπηρεσίες ανήκουν στο Δημόσιο. Μπορώ, δηλαδή, να σας πω τα παραδείγματα της Αυστριακής Διαστημικής Υπηρεσίας της FFG, του Γερμανικού Airspace Center του DLR, του Γαλλικού CNS ή του Βρετανικού Space Agency, που είναι όλες δημόσιες υπηρεσίες και εποπτεύονται δε, εάν θυμάμαι καλά οι τρεις από τις τέσσερις ίσως και η τέταρτη από τον αρμόδιο Υπουργό.

Το μοντέλο, λοιπόν, το οποίο ακολουθείται στο νομοσχέδιο δεν είναι ρηξικέλευθο, αλλά είναι μια πρακτική σε αντίστοιχους νόμους στις ευρωπαϊκές χώρες. Από την άλλη μεριά μου ετέθη στο περιθώριο της πρόσκλησής μου στη σημερινή συνεδρίασή σας το ερώτημα μήπως θα έπρεπε ο Ελληνικός Διαστημικός Οργανισμός να είναι Ανεξάρτητη Αρχή. Εδώ απαντώ «σαφώς όχι» δεδομένου, ότι αφενός δεν θα είχε το δημόσιο χαρακτήρα, που εγώ πιστεύω ότι πρέπει να έχει, αφετέρου δε η πρακτική Ανεξάρτητων Αρχών έχει να κάνει με πολύ ειδικές περιπτώσεις, όπου έχουμε θέματα ανθρωπίνων δικαιωμάτων όπου επιλέγει η πολιτική εξουσία να αυτοαποδυναμωθεί και να πάει σε ανεξάρτητα και αυτόνομα σχήματα. Δε νομίζω, ότι αυτό συντρέχει στην περίπτωση των διαστημικών δραστηριοτήτων.

Τώρα όσον αφορά το θέμα του διαστημικού αντικειμένου σας είπα και πριν, ότι δεν υπάρχει ορισμός και είναι ένα πρόβλημα αυτό. Στη διεθνή νομοθεσία η Συνθήκη για την ευθύνη από τα διαστημικά αντικείμενα δεν έχει ορισμό, αλλά έχει ένα κριτήριο εκτόξευσης, δηλαδή, πρέπει να τελείς εκτόξευση. Το άλλο λέει, ότι στην έννοια του διαστημικού αντικειμένου μπαίνουν και τα «components parts». Τώρα, εάν τα «components parts», κύριε Κριμιζή, θα τα πούμε «αποσπώμενα» ή «συστατικά μέρη», δεν είμαστε πολύ μακριά, εν πάση περιπτώσει. Νομίζω, ότι το «συστατικό μέρος» είναι λίγο ευρύτερο του «αποσπώμενου».

Τέλος, να απαντήσω και εγώ στον εκπρόσωπο των Ανεξάρτητων Ελλήνων, γιατί δεν έχει γίνει μέχρι σήμερα. Μα, δεν είναι το μόνο θέμα. Σας είπα και πριν, ότι είναι ένα θέμα φιλοσοφίας. Γιατί η χώρα τόσα χρόνια δεν πλήρωνε τις συνδρομές στην European Space Agency και δεν έπαιρνε τις γεωεπιστροφές, που είναι επενδύσεις; Γιατί προφανώς θεωρήθηκε, ότι αυτό δεν είναι προτεραιότητα της χώρας, όπως μια σειρά άλλων πραγμάτων που είναι στην αιχμή της τεχνολογίας και θεωρούμε, ότι δεν μας αφορούν.

ΕΥΗ ΚΑΡΑΚΩΣΤΑ (Προεδρεύουσα των Επιτροπών): Το λόγο έχει ο κ. Καλερίδης.

ΒΑΣΙΛΕΙΟΣ ΚΑΛΕΡΙΔΗΣ (Πρόεδρος του Συλλόγου Μονίμων Υπαλλήλων της Γενικής Γραμματείας Έρευνας και Τεχνολογίας): Ευχαριστώ κυρία Πρόεδρε.

Θα απαντήσω σε κάποιες ερωτήσεις που τέθηκαν σε όλους, αλλά χαίρομαι πάρα πολύ, επειδή εκτός από εκπρόσωπος των συλλόγων της ΓΓΕΤ ήμουν και σε αυτήν τη μικρή ομάδα που ασχολήθηκε τα τελευταία χρόνια με την συμμετοχή στην ΕSΑ, χαίρομαι γιατί μπορώ να απαντήσω με αρκετά συγκεκριμένα στοιχεία. Προτιμώ να μην αναλύσω πολύ, λόγω χρόνου, αλλά είμαι διαθέσιμος σε όποιον θέλει. Μπορώ όμως να απαντήσω με τίτλους σε κάποια θέματα που αναφέρθηκαν.

Ο κ. Κάτσης, καταρχήν, ρώτησε όλους, αν είναι αλήθεια ότι υπάρχουν αντίστοιχες υπηρεσίες ή δεν υπάρχουν; Γιατί, όπως ακούσατε, είπα κάτι άλλο από αυτό που είπαν οι άλλοι ομιλητές. Εγώ θα αρκεστώ να απαντήσω, ζητώντας από τον οποιονδήποτε θέλει να ρωτήσει χώρες, όπως η Πορτογαλία, η Ιρλανδία κ.λπ., μικρές χώρες, κράτη μέλη της ΕSΑ, τι έχουν ή τι δεν έχουν, αν έχουν δημόσια υπηρεσία ή Ανώνυμη Εταιρεία. Ας το ψάξει ο καθένας για να δούμε ποιος έχει δίκιο. Αντίστοιχη είναι και η αντιμετώπιση της ΕSΑ. Σημειώστε το σας παρακαλώ. Δηλαδή, έτσι αντιμετωπίζει, ως δημόσιες υπηρεσίες, τους εκπροσώπους των χωρών, όπως και ως προς το AGNC αξίζει να αναφερθεί, ένας τίτλος είναι, πάρα πολλές χώρες, μεταξύ των οποίων είναι μικρές και μέσες χώρες, πολύ μεγαλύτερες από την Ελλάδα εννοώ, όπως το Βέλγιο. Λένε στις επιτροπές ΕSΑ, ότι το AGNC τους είναι η ΕSΑ. Το εθνικό τους AGNC είναι η ΕSΑ στα αλήθεια.

Χάρηκα πολύ, που είχατε άποψη για την πορεία της ελληνικής γεωγραφικής επιστροφής τα τελευταία χρόνια, την τελευταία πενταετία. Η γεωγραφική επιστροφή της Ελλάδας, όπως και πολλών άλλων χωρών, πάνω από τις μισές, έχει πολύ μεγάλο πρόβλημα και το αντιμετωπίζει σε επίπεδο βιομηχανικής πολιτικής ή ΕSΑ, σε ευρύ βαθμό. Κάνει συνεχείς συζητήσεις και διαβουλεύσεις και, κάθε δέκα χρόνια ξανακάνει ιδιαίτερες προσπάθειες και μέτρα, αυτά που αναφέρατε μετά το 2012, υπέρ της γεωγραφικής επιστροφής. Η Ελλάδα είναι μεταξύ αυτών. Έχει προβλήματα γεωγραφικής επιστροφής. Ειδικά αυτό που αναφέρατε, το 2012, που ήταν πολύ κακή, ήταν επειδή είχε τελειώσει η μεταβατική περίοδος. Είναι τεχνικό το ζήτημα και δεν θα σας εξηγήσω περισσότερα τώρα. Το θέμα είναι ότι βελτιώθηκε πολύ, πέρασε το 1, που σχεδόν ποτέ δεν περνάει το 1 η γεωγραφική επιστροφή, που αναφέρθηκε προηγουμένως από κάποιον ομιλητή. Η γεωγραφική επιστροφή 1, περνιέται μόνο από τις πολύ μεγάλες χώρες, επειδή έχουν συμβόλαια εκατοντάδων εκατομμυρίων. Το αναφέρω σαν παράδειγμα. Πέρασε το 1 λοιπόν και τώρα ξαναέχει, μέχρι την περίοδο που ασχολείτο η ΓΓΕΤ, δηλαδή πριν από λίγο καιρό, υπήρχαν αντίστοιχες συζητήσεις. Έχει ξεκινήσει ξανά η διαβούλευση για έξτρα μέτρα, πάλι για αυτούς που έχουν θέμα, και ούτω καθεξής. Είναι μια συνεχής συζήτηση σε επίπεδο βιομηχανικής πολιτικής, όπου υπάρχει αντίστοιχο τμήμα της ΕΖΑ, ή Διεύθυνση, αν θέλετε.

Στον κ. Λαζαρίδη, ο οποίος είπε ότι η Ελλάδα είναι απούσα και μάλιστα υποστηρίχθηκε και από άλλους ομιλητές, θα ήθελα να απαντήσω. Προφανώς, υπήρχε ένα πρόβλημα στο μικρόφωνο μου, γιατί ξαναλέω, ήταν εκεί. Είμαστε εδώ. Εγώ, είμαι ένα τέτοιο παράδειγμα. Η ΓΓΕΤ είναι ένα τέτοιο παράδειγμα, ότι ήταν παρούσα. Και υπάρχουν και αντίστοιχα αποτελέσματα, όπως αυτό που σας ανέφερα.

Το μεγαλύτερο αποτέλεσμα είναι η επιτυχία των ελληνικών φορέων και της βιομηχανίας, που αναφέρθηκε, οπότε εδώ, θα ήθελα να ευχαριστήσω τον κ. Sanchez, που είπε ένα σχόλιο, ότι ήταν παρούσα και η ΓΓΕΤ και την ευχαρίστησε και τα λοιπά. Έτσι είναι. Έχουμε κάνει κάποιες προσπάθειες. Σας λέω, η συμμετοχή της Ελλάδας είναι ανάλογη με άλλες χώρες. Δεν είναι ότι υπάρχει μια χώρα που δεν ασχολήθηκε ή δεν ήταν προτεραιότητα της ή κάτι τέτοιο, να ασχοληθεί με την γεωγραφική επιστροφή και την συμμετοχή της στην ΕΖΑ, αλλά θα ήθελα να προσθέσω τη μεγάλη επιτυχία που έχουν κάποιες από τις εταιρείες που έχουν συμμετάσχει. Και αυτό, έχει προκληθεί και από την συνεργασία με την ΕΖΑ, σε επίπεδο task force, όπου εκεί υπήρχαν εκπρόσωποι όλων των Υπουργείων και σε επίπεδο στρατηγικής, όπου και η ΕΖΑ έχει ενισχύσει την Ελλάδα, αντίστοιχα, με αντίστοιχες συμφωνίες. Και, επειδή δεν εγκρίθηκε από όλα τα Υπουργεία χρήστες, δεν υπάρχει σήμερα ένα βιβλίο να σας δώσω για το αν υπάρχει στρατηγική ή όχι. Υπάρχει στην πράξη. Τώρα, θα ήθελα να κάνω ένα σχόλιο σε πολλές απαντήσεις, κυρίως, που έχουν να κάνουν με το συντονισμό όλης αυτής τη προτεινόμενης δομής.

Χρειάζεται ένας συντονισμός της επιτυχημένης, σύμφωνα με τον κ. Sanchez, συμμετοχής μας μέχρι τώρα - εάν είναι επιτυχημένη γιατί αμφισβητήθηκε - ο οποίος θα πρέπει να γίνει από κάποιον για τον οποίον επιχειρηματολόγησα τι μορφή πρέπει να έχει - ξαναλέω σύμφωνα με την εμπειρία μας, όπως το αντιμετωπίζει και η ESA και όχι μόνο με την άποψη της μιας υπηρεσίας - αλλά και αυτός ο φορέας πώς είναι δυνατόν να είναι Α.Ε. και να συντονίζει δημόσιους φορείς και Υπουργεία. Αυτό είναι ένα σχόλιο. Το μόνο σίγουρο είναι ότι η στελέχωση και το πώς θα ξεκινήσει όλο αυτό το πράγμα θα μπορούσε να είναι η αρχή μιας συζήτησης, μιας διαβούλευσης, προφανώς, όμως, είμαστε εδώ γιατί έχουμε έναν έτοιμο νόμο να ψηφιστεί σε μία ή δύο ημέρες. Οπότε, νομίζω ότι αυτό που προτείνεται δεν μπορεί να συντονιστεί σε επίπεδο στελέχωσης από τους όποιους έχουν κάποια εμπειρία. Ευχαριστώ πολύ.

ΕΥΗ ΚΑΡΑΚΩΣΤΑ (Προεδρεύουσα των Επιτροπών): Ευχαριστώ πολύ κι εγώ. Το λόγο έχει ο κ. Λαζαρίδης.

ΓΕΩΡΓΙΟΣ ΛΑΖΑΡΙΔΗΣ (Ειδικός Αγορητής των Ανεξάρτητων Ελλήνων): Μια διευκρίνιση. Άκουσα προηγουμένως τον κ. Καλερίδη να λέει ότι εγώ είπα ότι η Ελλάδα ήταν απούσα κ.λπ. Δεν είναι κάτι που το είπα εγώ, είναι κάτι που το ακούσαμε από όλους τους φορείς, οι οποίοι είπαν ότι επιτέλους η Ελλάδα έρχεται στο προσκήνιο, παίζει, πλέον, κάποιο ρόλο σ' αυτό που λέμε δραστηριότητα στο διάστημα και ότι ήταν απούσα εδώ και δεκαετίες. Ευχαριστώ.

ΕΥΗ ΚΑΡΑΚΩΣΤΑ (Προεδρεύουσα των Επιτροπών): Απόψεις, κ. Λαζαρίδη. Ευχαριστώ πολύ. Το λόγο έχει η κυρία Ασημακοπούλου.

ΑΝΝΑ – ΜΙΣΕΛ ΑΣΗΜΑΚΟΠΟΥΛΟΥ (Εισηγήτρια της Ν.Δ.): Ευχαριστώ πολύ, κυρία Πρόεδρε. Κύριε Υπουργέ, επειδή είναι εδώ ο κ. Παπαδόπουλος κι επειδή εγώ έχω παρακολουθήσει μια προσπάθεια που είχε γίνει από την προηγούμενη ηγεσία και αναφέρθηκε λίγο σ’ αυτό ο κ. Παπαδόπουλος, για την Καλαμάτα κι επειδή όλοι σε ένα πράγμα έχουμε συμφωνήσει ότι, προφανώς, η έδρα αυτού του πράγματος θα είναι στην Ελλάδα, ήθελα, εάν έχετε την καλοσύνη, να μας πείτε εάν σχεδιάζετε να λάβετε υπόψη σας όλη αυτή τη δουλειά που είχε γίνει κι εάν αυτό είναι στα σχέδια της ηγεσίας του Υπουργείου. Ευχαριστώ πολύ.

ΕΥΗ ΚΑΡΑΚΩΣΤΑ (Προεδρεύουσα των Επιτροπών): Ευχαριστώ κι εγώ. Το λόγο έχει ο κ. Παππάς που ζήτησε να διατυπώσει κάποια ερωτήματα.

ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης): Δεν θα χρειαστώ πολύ χρόνο, σεβόμενος και τον χρόνο των παρευρισκομένων Βουλευτών και των εκπροσώπων των φορέων.

Να ξεκινήσω από το τελευταίο, νομίζω ότι η φιλοσοφία με την οποία πρέπει να κινηθούμε ως πολιτεία είναι ότι δεν ξεκινάμε από το μηδέν. Άρα, με αυτή την αρχή θέλω να απαντήσω και στην επισήμανση της κυρίας Ασημακόπουλου ή μάλλον δεν ξέρω εάν θα πρέπει να απαντήσω ή να συνηγορήσω στο ότι, βεβαίως, πρέπει όλη η συσσωρευμένη πείρα να αξιοποιηθεί. Δεν είναι η χώρα μας μια χώρα η οποία θα πρέπει να ανακαλύψει το βασικό σωματιδίο. Έχει βιομηχανία, έχει ερευνητές, έχει καταξιωμένους επιστήμονες, έχει και νομικούς, απ' ό,τι φάνηκε, οι οποίοι μπορούν να υποστηρίξουν τη δράση της διεθνώς. Συνεπώς, όλη η συσσωρευμένη εμπειρία και η εμπειρία των στελεχών της Γενικής Γραμματείας Έρευνας και Τεχνολογίας και η εμπειρία των προηγούμενων ηγεσιών του Υπουργείου βεβαίως και πρέπει να αξιοποιηθεί στο έπακρον. Μα αυτό είναι το ζητούμενο στο κάτω κάτω! Δηλαδή, η αξιοποίηση όλων όσων έχουμε καταφέρει και ο συντονισμός.

Θεωρώ ότι όλοι μας εδώ, από την διαφορετική θέση στην οποία βρισκόμαστε, ακριβώς επειδή δεν έχουμε ξεκινήσει από το μηδέν, ακριβώς επειδή υπάρχουν προϊόντα, ακριβώς επειδή υπάρχει το επίπεδο της έρευνας, το επίπεδο της παραγωγής, έχουμε μια βασική δουλειά: Να πείσουμε τον κόσμο για το πόσο σημαντική είναι η ανάπτυξη αυτού του τομέα, με τον δημόσιο λόγο μας. Αυτή νομίζω είναι η βασική μας υποχρέωση και όλων των κομμάτων και των ανθρώπων που έχουν αφιερώσει την επαγγελματική ή την επιστημονική τους σταδιοδρομία στον τομέα αυτό και μηδενός εξαιρουμένου των μελών της Επιτροπής και του Κοινοβουλίου. Και με αυτήν την έννοια, θα ήθελα να ρωτήσω κάποια πράγματα, αλλά και να ζητήσω παραδείγματα, διότι τα παραδείγματα είναι αυτά που βοηθούν, πολλές φορές και εμάς, που έχουμε την υποχρέωση να επικοινωνούμε, να εξηγούμε στον κόσμο γιατί «βασανιζόμαστε» με αυτό το αντικείμενο και να γινόμαστε πολύ πιο αποτελεσματικοί.

Να ξεκινήσω από τον κ. Πότση. Θα ήθελα να μας πείτε για τη δική σας εταιρεία και με ένα παράδειγμα να μας πείτε πώς θα μπορούσε αυτή η εταιρεία να βοηθηθεί η να διαλέξετε κάποια άλλη, αλλά θα ήθελα να μας πείτε ένα συγκεκριμένο προϊόν. Πώς αυτό το προϊόν θα μπορούσε να αναπτυχθεί, περαιτέρω ή να διεισδύσει σε άλλες αγορές, με τη συγκρότηση του Οργανισμού. Για τον κύριο Sanchez, θα ήθελα - επειδή η Ναυτιλία είναι ένας τομέας, στον οποίο η χώρα πρωταγωνιστεί - να μας εξηγήσει πώς η συγκρότηση του Οργανισμού και η ανάπτυξη και η διάχυση, κυρίως, εφαρμογών και προϊόντων, στη Ναυτιλία, μπορεί να βοηθήσει και τον κλάδο και τη χώρα. Από τον κ. Παπαδόπουλο, θα ήθελα λίγο περισσότερες λεπτομέρειες σχετικά με τη «διαστημική πύλη», τι σημαίνει «διαστημική πύλη», τι θα εκτοξεύεται, τι θα κάνει στο διάστημα, γιατί μάς είναι χρήσιμη και πώς μπορεί να βελτιωθεί η καθημερινή μας ζωή. Και θα ήθελα να ρωτήσω τον κ. Κριμιζή, ποια, κατά τη γνώμη του, θα έπρεπε να είναι η κορυφαία προτεραιότητα του Διαστημικού Οργανισμού, τι πρέπει να προτεραιοποιήσει, πώς έρχεται, δηλαδή, ο τομέας, τον οποίο εσείς έχετε υπηρετήσει και «δένει» και «παντρεύεται» με αυτά, που η χώρα έχει ανάγκη; Ευχαριστώ.

ΕΥΗ ΚΑΡΑΚΩΣΤΑ (Προεδρεύουσα των Επιτροπών): Ευχαριστούμε τον κύριο Υπουργό. Το λόγο έχει ο κ. Κριμιζής.

Δρ. ΣΤΑΜΑΤΙΟΣ ΚΡΙΜΙΖΗΣ (Μέλος της Ακαδημίας Αθηνών - Επίτιμος Καθηγητής Διαστημικών Προγραμμάτων του Πανεπιστημίου John Hopkins): Ευχαριστώ, κυρία Πρόεδρε.

Κύριε Υπουργέ, αναφέρατε τον κλάδο, στον οποίο έχω εργαστεί και όπως ξέρετε, έχω εργαστεί και στην επιστήμη και στην τεχνολογία και στη διοίκηση. Για μένα, το πιο βασικό για τον καινούργιο Οργανισμό, θα είναι ένα στρατηγικό πλαίσιο, που θα απαντήσει ακριβώς στην ερώτηση, που θέσατε, δηλαδή ποιος θα είναι «ο αριθμός 1 στόχος μας» και με τι τρόπο θα τον επιτύχουμε. Και επειδή η «αχίλλειος πτέρνα» μας, ως κράτος, είναι ο στρατηγικός προγραμματισμός, νομίζω ότι αυτό πρέπει να κινηθεί, πρώτα απ' όλα, για να ξέρουμε ακριβώς τι κάνουμε, με μια συντονισμένη προσπάθεια. Δεν νομίζω ότι θα κάνουμε μεγάλα άλματα σε κάποιο καινούργιο κλάδο της τεχνολογίας ή της επιστήμης και τα λοιπά, διότι δεν έχουμε τη δυνατότητα - κανένας Οργανισμός δεν έχει τη δυνατότητα, στην αρχή, ακόμα και σε μεγάλο κράτος, να αρχίσει με αυτόν τον τρόπο και να προχωρήσει με αυτόν τον τρόπο. Εμείς χρειαζόμαστε ένα στρατηγικό πλαίσιο, το πώς θα οργανωθούμε, να βρούμε τους σωστούς ανθρώπους και μετά να τους αφήσουμε να δημιουργήσουν. Αυτό είναι το βασικό. Σας ευχαριστώ.

ΕΥΗ ΚΑΡΑΚΩΣΤΑ (Προεδρεύουσα των Επιτροπών): Ευχαριστούμε τον κύριο Κριμιζή. Τώρα, ο λόγος στον κύριο Πότση, για να απαντήσει στον κύριο Υπουργό.

Δρ. ΑΘΑΝΑΣΙΟΣ ΠΟΤΣΗΣ (Πρόεδρος του Δ.Σ. της Ένωσης Ελληνικών Βιομηχανιών Διαστημικής Τεχνολογίας και Εφαρμογών): Ευχαριστώ, κυρία Πρόεδρε. Εγώ θα ήθελα να πω ότι προφανώς, για να μπορέσουμε να κάνουμε τους τζίρους, στους οποίους αναφέρθηκα πριν, υπάρχουν πολλές εταιρείες, οι οποίες έχουν πολλά και αξιόλογα προϊόντα. Θα αναφερθώ σε δύο παραδείγματα, το ένα αφορά τη δική μας εταιρία σχετικά με τους ευρωπαϊκούς αισθητήρες. Στην Ελλάδα σχεδιάζουμε και κατασκευάζουμε μικρούς αισθητήρες, -φανταστείτε σαν την κεφαλή μιας καρφίτσας-, οι οποίοι υπολογίζουν επιτάχυνση στο χώρο, πίεση, ροή αέρα και χρησιμοποιούνται, κυρίως, στα πυραυλικά συστήματα, τα οποία ανεβάζουν τους δορυφόρους στο διάστημα, - στο ARIAN π.χ., που είναι της Ε.Ε. Αυτό, το οποίο για μας είναι σημαντικό, είναι να περάσουμε από το επίπεδο του component level, του υποσυστήματος δηλαδή, στο κυρίως σύστημα. Είναι ένα βήμα, το οποίο χρειάζεται ως εθνική στρατηγική, προκειμένου να γίνονται οι κατάλληλες ενέργειες για να περάσουμε στο επόμενο βήμα.

Ένα δεύτερο, πολύ σημαντικό προϊόν, το οποίο η Ελλάδα οργανωμένα διεκδίκησε και πήρε από τον Ευρωπαϊκό Οργανισμό Διαστήματος, είναι η σχεδίαση και κατασκευή των ηλεκτρονικών συστημάτων που ελέγχουν τους νέας γενιάς ηλεκτροκινητήρες που μπαίνουν επάνω στους μικροδορυφόρους, τους κινητήρες, δηλαδή, οι οποίοι κρατάνε τους δορυφόρους σε τροχιά. Η σχεδίαση γίνεται πλέον στην Ελλάδα σε συνεργασία με τους Ιταλούς και τους Ισραηλινούς. Είναι μια τεχνολογία, η οποία είναι τεχνολογία του μέλλοντος με σημαντικές επενδύσεις στη χώρα και σημαντικές εξελικτικές δυνατότητες. Πολλά περισσότερα προϊόντα, όσοι από εσάς θέλετε, μπορείτε να έρθετε να δείτε στο Space Cluster, όπου οργανώνουμε συχνά πυκνά συναντήσεις, προκειμένου η ελληνική κοινότητα να έρθει κοντά στο να δει τι φτιάχνουμε σε αυτή τη χώρα.

ΕΥΗ ΚΑΡΑΚΩΣΤΑ (Προεδρεύουσα των Επιτροπών): Ευχαριστούμε τον κ. Πότση. Το λόγο έχει ο κ. Sanchez.

Δρ. JORGE A. SANCHEZ – ΠΑΠΑΣΠΗΛΙΟΥ (Μέλος του Συντονιστικού Συμβουλίου του Ελληνικού Συνεργατικού Σχηματισμού Διαστημικών Τεχνολογιών και Εφαρμογών (si-Cluster) και Chief of Strategy and Financial Officer του Corallia): Κύριε Υπουργέ, πιθανώς η εξέλιξη της πετρελαιοκηλίδας στο Σαρωνικό θα είχε περιοριστεί δραματικά και το κόστος για το ελληνικό δημόσιο θα ήταν ελάχιστο, αν υπήρχε ο οργανισμός και είχε συντονίσει κατ’ αρχήν τις ανάγκες του δημοσίου και είχε ενσωματώσει όλες αυτές τις τεχνολογίες που ήδη το διάστημα μας προσφέρει. Αντίστοιχα με αυτό, η τεράστια καταστροφή της Μάνδρας, θα μπορούσε και αυτή να είχε περιοριστεί πολύ, αν είχαμε ήδη ενσωματώσει όλες αυτές τις τεχνολογίες, είχαμε προβλέψει τον κίνδυνο με όλες τις εφαρμογές που είναι ήδη διαθέσιμες.

Σε ό,τι αφορά τη ναυτιλία, πιο εξειδικευμένα, αυτή τη στιγμή προχωράνε τα πλοία, όπως έχετε ήδη δει τα αυτοκίνητα που κινούνται μόνα τους πλέον, προχωράμε σε ενσωμάτωση τεχνολογιών στα πλοία για να κινούνται και αυτά αυτόνομα και πιο ασφαλώς, καθώς και τη διασύνδεση των πλοίων τεχνολογικά με τα λιμάνια, ώστε όλο αυτό να είναι ενσωματωμένο και τα εμπορεύματα να μπορούν να κινούνται και να παρακολουθούνται σε όλη τους την πορεία. Επομένως, ο οργανισμός αυτός σε ένα συνδυασμό με τις ανάγκες του Υπουργείου Ναυτιλίας και άλλων υπουργείων, θα μπορούσε να αναδείξει όλες αυτές τις ανάγκες της δημόσιας διοίκησης, αλλά και της οικονομίας και να προωθηθούν αυτές, κατά προτεραιότητα από την Ελλάδα - αυτό που λέμε στρατηγική- σε όλα αυτά τα φόρα και στην ESA, ώστε αυτά να είναι θέματα προτεραιότητας υλοποίησης για αυτούς τους οργανισμούς, αντί να περιμένουμε τις προτάσεις εκείνων και εκεί να κάνουμε την ανάπτυξη.

Άρα, να απαντήσω και ακόμα περισσότερο στην ερώτηση που δέχθηκα από τον εκπρόσωπο της Ν.Δ., ότι όταν περιμένουμε προγράμματα και υποβάλλουμε προτάσεις σε αυτά που μας προτείνουν, η δυνατότητα συμμετοχής μας είναι μη στρατηγική και μειωμένη. Αντίθετα, όταν έχουμε εθνική στρατηγική, πάμε και συμβάλλουμε στη δημιουργία αυτών των προγραμμάτων που μετά ωφελούν την εθνική οικονομία. Αυτή είναι η μεγάλη διαφορά.

ΕΥΗ ΚΑΡΑΚΩΣΤΑ (Προεδρεύουσα των Επιτροπών): Ο κ. Παπαδόπουλος έχει το λόγο.

Δρ. ΠΑΝΑΓΙΩΤΗΣ ΠΑΠΑΔΟΠΟΥΛΟΣ (Μηχανικός Διαστήματος - μέλος της Ένωσης Ελλήνων Φυσικών (ΕΕΦ) και Πρύτανης της Πολυτεχνικής Σχολής του American University of Athens): Θέλω να αναφερθώ στη ναυτιλία. Ο πρώτος ελληνικός μικροδορυφόρος, Λ-Sat, είχε σαν εφαρμογή την πειρατεία, η οποία αφορά την ελληνική ναυτιλία.

Υπάρχουν πολλές εφαρμογές πέραν αυτών που ανέφερε ο κ. Sanchez. Π.χ. τα containers. Αν μπορούσες να κάνεις trace τα containers, δηλαδή, να ξέρεις ακριβώς που βρίσκονται ανά πάσα στιγμή, θα μπορούσες να βελτιστοποιήσεις –η λέξη είναι «βελτιστοποίηση»- τη ροή των containers μέσα από τα καράβια, τη φόρτωση και την εκφόρτωση, που σημαίνει δισεκατομμύρια κέρδη. Αυτό μπορεί να γίνει με την εφαρμογή των μικροδορυφόρων, μιλώντας για το βαρύ πυροβολικό της Ελλάδος, που είναι η ναυτιλία μας.

Η εφαρμογή των μικροδορυφόρων που χρηματοδότησε πρόσφατα ο Υπουργός, μπορεί άνετα να δώσει λύσεις και κατευθείαν βρίσκεις μια βιομηχανία εδώ στη χώρα μας πάνω σε αυτά τα θέματα: Πώς μπορείς τα containers των πλοίων να τα κάνεις trace και ανά πάσα στιγμή να μπορείς να φορτώνεις και να ξεφορτώνεις πολύ πιο αποτελεσματικά. Επίσης, μπορείς να ξέρεις και τα πλοία σου σε τι κατάσταση βρίσκονται από μηχανολογικής άποψης και τα λοιπά, ανά πάσα στιγμή. Σε μια συνάντηση που είχαμε με κάτι εφοπλιστές πριν από ένα χρόνο, μου είχαν πει ότι εμείς έχουμε εργοστάσια, τα οποία είναι εν πλω και θέλουμε να ξέρουμε ανά πάσα στιγμή ποια είναι η κατάσταση πάνω στο εργοστάσιο. Αυτές οι τεχνολογίες δίνονται, αρκεί να δοθεί το πρόθεμα και το πρόβλημα από τον οργανισμό ή από τον Υπουργό και η λύση είναι εδώ πέρα από την έρευνα, την ανάπτυξη μέχρι και τη χρήση.

Ένα παράδειγμα θα αναφέρω για την Ελλάδα, όσον αφορά τη διαστημική πύλη και θα επαναφέρω αυτό το οποίο είπε ο κ. Κριμιζής, χρειάζεται να δοθεί ένα «challenge», χρησιμοποιώ αυτή την αγγλική λέξη, θα θέλαμε για παράδειγμα αυτή τη στιγμή μέσω του αδελφού μου, του Περικλή Παπαδόπουλου, ο οποίος ετοιμάζει μια αποστολή μικρο-δορυφόρων στον Άρη, να το βάλουμε αυτό σαν «challenge» και είναι διαθέσιμο αυτό στο να βοηθήσει εθελοντικά και να συμβάλει σε αυτή την αποστολή, που θα δώσει ένα κίνητρο, ένα πρόβλημα προς λύση. Τέτοια πράγματα θα πρέπει να κάνουμε, και να βάλει Οργανισμός σαν θέματα και στο τέλος να υποκινήσει την βιομηχανία για να δώσει λύσεις, αλλά και τα Πανεπιστήμια. Παράλληλα, να δημιουργήσει και αυτό το καινούργιο το οποίο θα βρει, στο οποίο μετά θα βάλει σε εφαρμογή. Πολλοί δεν γνωρίζουν ότι τα κομπιούτερ δημιουργήθηκαν από το διάστημα, με τις προσπάθειες της σμίκρυνσης των κυκλωμάτων, από τη δεκαετία του ‘60 και του ’70, που οδήγησε στα κομπιούτερ που χρησιμοποιούμε στην καθημερινότητά μας σήμερα, οπότε είναι εξαιρετικά καίριας σημασίας το διάστημα. Όσο αναφορά την διαστημική πύλη, είναι μια υποδομή η οποία αναπτύσσεται τα τελευταία χρόνια, γιατί αυτά τα οχήματα, τα επαναχρησιμοποιούμενα, έχουν δοθεί λύσεις και η τεχνολογία έχει λυθεί.

Μπορεί να ξανά χρησιμοποιήσουμε έναν πύραυλο για παράδειγμα, που φεύγει για το διάστημα και αφήνει ένα φορτίο και να κατέβει στο σημείο απογείωσης του, να προσγειωθεί δηλαδή με ακρίβεια στο σημείο από το οποίο απογειώθηκε, που αυτό σημαίνει ότι μπορεί να το επαναγομώσεις και να φύγει μετά από μία ώρα. Αυτό σημαίνει φοβερή μείωση του κόστους, όμως το μεγαλύτερο πρόβλημα σ' ένα διαστημικό πείραμα, όπως είναι ο πύραυλος, όπου χάνεται και καταστρέφεται. Αυτό έχει κατορθωθεί από τις δύο ιδιωτικές εταιρείες που σας ανέφερα προηγουμένως, η space x και η blue origin, που γνωρίζουμε ότι έκαναν ένα τρομακτικό πείραμα στην Καλαμάτα, να πετύχουμε τεχνολογία και ετοιμάζουν οικονομίες κλίμακος.

Μια υποδομή τέτοια στην Καλαμάτα, όχι με πύραυλο, αλλά σε αεροπλάνα, αεροπλάνα τα οποία απογειώνεται σε ένα ύψος 10 χιλιομέτρων, αφήνουν, ένα μικρότερο αεροπλάνο το οποίο φεύγει στο διάστημα στα 100 χλμ. και ξανά επιστρέφουν και τα δύο ξανά ως αεροπλάνα στο αεροδρόμιο απογείωσης. Αυτό είναι το concept σαν διαστημική πύλη, κι αυτό δεν είναι φουτουριστικό, αυτή τη στιγμή στην Αμερική υπάρχουν τέσσερα με πέντε site’s τέτοια, όπως είναι το space proton america στην Αριζόνα του Τέξας και στην Ευρώπη έχουμε ήδη 2 χώρες, την Σουηδία, που έχει κάνει διαστημική πύλη και την Αγγλία που πρόσφατα, πριν από ένα χρόνο, την ίδια εποχή που βγάλατε και εσείς το νομοσχέδιο, έχει φτιάξει για προώθηση μια διαστημική πύλη σε ένα πολύ μικρό αεροδρόμιο.

Οπότε είναι υποδομές που μπορούν να σου δώσουν σε συνεργασία με ξένες εταιρείες κάποιο pilot axe’s, δηλαδή να πάρεις και εσύ κάποια φορτία μαζί με αυτούς, ένα 10%, κάτι σαν ενοίκιο για να έχεις και εσύ και να ανεβάζεις στο διάστημα όποτε θέλεις πράγματα δικά σου. Να φτιάξουμε βιομηχανία γύρω από αυτό το πράγμα και εμπορικά δηλαδή, όχι μόνο να χρησιμοποιεί στις υποδομές κάποιων άλλων ή για να πετάς πράγματα. Σε αυτό θα σας καταθέσω στη Βουλή κάποιον φάκελο για συγκεκριμένα πράγματα για τη διαστημική πύλη κι όλα αυτά τα οποία έχουν γίνει σχετικά με αυτά.

ΕΥΗ ΚΑΡΑΚΩΣΤΑ (Προεδρεύουσα των Επιτροπών): Ευχαριστώ πολύ. Πραγματικά εγώ θα ήθελα να πω ότι σήμερα είχαμε μια εξαιρετική ενημέρωση και ομιλίες υψηλού επιπέδου. Να ευχαριστήσουμε όλους όσους παρευρέθησαν εδώ και μας έδωσαν πραγματικά την ιδιαίτερη τους γνώση. Ευχαριστώ πολύ.

Στο σημείο αυτό, η Προεδρεύουσα των Επιτροπών προχώρησε στη γ΄ ανάγνωση των καταλόγων των μελών των Επιτροπών.

Από τη Διαρκή Επιτροπή Δημόσιας Διοίκησης, Δημόσιας Τάξης και Δικαιοσύνης, παρόντες ήταν οι Βουλευτές κ.κ. Τζούφη Μερόπη, Γάκης Δημήτρης, Κοζομπόλη Παναγιώτα, Σαρακιώτης Γιάννης, Τσόγκας Γιώργος και Ασημακοπούλου Άννα - Μισέλ.

Από τη Διαρκή Επιτροπή Παραγωγής και Εμπορίου, παρόντες ήταν οι Βουλευτές κ.κ. Βράντζα Παναγιώτα, Καματερός Ηλίας, Καραγιάννης Γιάννης, Καρακώστα Εύη, Καραναστάσης Απόστολος, Κάτσης Μάριος, Σηφάκης Γιάννης, Σιμορέλης Χρήστος, Σπαρτινός Κώστας, Σαχινίδης Ιωάννης και Λαζαρίδης Γεώργιος.

Τέλος και περί ώρα 18.20΄ λύθηκε η συνεδρίαση.

**Η ΠΡΟΕΔΡΕΥΟΥΣΑ ΤΩΝ ΕΠΙΤΡΟΠΩΝ**

**ΕΥΗ ΚΑΡΑΚΩΣΤΑ**

**ΑΝΤΙΠΡΟΕΔΡΟΣ ΤΗΣ ΔΙΑΡΚOYΣ ΕΠΙΤΡΟΠΗΣ**

**ΠΑΡΑΓΩΓΗΣ ΚΑΙ ΕΜΠΟΡΙΟΥ**